Ekigendererwa kya Yakuwa Kijja Kutuukirira! | Ogw’Okusoma\nEkigendererwa kya Yakuwa Kijja Kutuukirira!\nEkinunulo—‘Kirabo Ekituukiridde’ Okuva eri Kitaffe\nEBYAFAAYO EBIKWATA KU BULAMU BW'AB'OLUGANDA Yakuwa Yatulaga Ekisa eky’Ensusso mu Ngeri Nnyingi\nYakuwa Akulembera Abantu Be\nAni Akulembera Abantu ba Katonda Leero?\nOKUVA MU TTEREKERO LYAFFE ‘Tewali Kkubo Lye Batasobola Kuyitamu’\nOmunaala gw'Omukuumi—Ogw'Okusoma mu Kibiina | Febwali 2017\nBISOME MU Afrikaans Albanian American Sign Language Amharic Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lamba Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Njogedde, era nja kukituukiriza. Nkiteeseteese, era nja kukikola.”—IS. 46:11.\nENNYIMBA: 147, 149\nEkigendererwa kya Yakuwa eri abantu kye kiruwa?\nLwaki ekigendererwa kya Yakuwa tekinnaba kutuukirira?\nEkigendererwa kya Yakuwa kinaatuukirira kitya?\n1, 2. (a) Kiki Yakuwa ky’atuyambye okumanya? (b) Ebigambo ebiri mu Isaaya 46:10, 11 ne 55:11 bitukakasa ki?\nEBIGAMBO ebisookera ddala mu Bayibuli bigamba nti: “Ku lubereberye Katonda yatonda eggulu n’ensi.” (Lub. 1:1) Yakuwa yatonda ebintu bingi nnyo, era bye tulabako bye bitono ddala. Ate era tumanyi kitono nnyo ku bintu gamba ng’ebbanga, ekitangaala, n’amaanyi agayitibwa gravity. (Mub. 3:11) Wadde kiri kityo, Yakuwa atuyambye okumanya ekigendererwa kye eri ensi n’abantu. Yatonda abantu mu kifaananyi kye era yali ayagala babeere ku nsi baginyumirwe. (Lub. 1:26) Bandibadde baana be, era yandibadde Kitaabwe.\n2 Nga bwe kiragibwa mu Olubereberye essuula 3, ekigendererwa kya Yakuwa ekyo kyagootaanyizibwa. (Lub. 3:1-7) Kyokka tewali kintu kyonna kisobola kulemesa Yakuwa kutuukiriza by’ayagala. (Is. 46:10, 11; 55:11) N’olwekyo, tuli bakakafu nti ekigendererwa kya Katonda eky’abantu okubeera ku nsi emirembe gyonna nga basanyufu kijja kutuukirira!\n3. (a) Bintu ki ebikulu bye tulina okumanya bwe tuba ab’okutegeera Bayibuli? (b) Lwaki tugenda kwetegereza ebintu ebyo? (c) Bibuuzo ki bye tugenda okwekenneenya?\n3 Kya lwatu nti tumanyi ekigendererwa kya Katonda eri ensi n’abantu, era tumanyi n’ekifo Yesu ky’alina mu kutuukirizibwa kw’ekigendererwa kya Yakuwa ekyo. Ebintu ebyo bikulu nnyo era bye bimu ku ebyo bye tusooka okuyiga nga tuyigirizibwa Bayibuli. Tusaanidde okuyamba abantu ab’emitima emirungi okumanya ebintu ebyo ebikulu ennyo. Mu kiseera kino, ffenna abaweereza ba Yakuwa tukola butaweera okuyita abantu bangi nga bwe kisoboka okubaawo ku mukolo gw’okujjukira okufa kwa Yesu. (Luk. 22:19, 20) Abo abanaabaawo bajja kuyiga ebintu bingi ebikwata ku kigendererwa kya Katonda. N’olwekyo, ng’ebula ennaku ntono omukolo gw’Ekijjukizo gutuuke, kirungi okulowooza ku bibuuzo bye tuyinza okukozesa okuleetera abantu okwesunga okubaawo ku mukolo ogwo omukulu ennyo. Mu kitundu kino, tujja kwetegereza ebibuuzo bino ebisatu: Ekigendererwa kya Katonda eri ensi n’abantu kye kiruwa? Lwaki ekigendererwa kya Katonda ekyo tekinnatuukirira? Era ssaddaaka ya Yesu eneesobozesa etya ekigendererwa kya Katonda ekyo okutuukirira?\nEKIGENDERERWA KYA KATONDA ERI ENSI N’ABANTU KYE KIRUWA?\n4. Obutonde bulangirira butya ekitiibwa kya Yakuwa?\n4 Omutonzi waffe Yakuwa wa kitalo nnyo. Buli ky’atonda kiba kituukiridde. (Lub. 1:31; Yer. 10:12) Okuba nti ebitonde birabika bulungi n’okuba nti bitegekeddwa bulungi kituyigiriza ki? Bwe twetegereza ebitonde, tukiraba nti ebintu byonna Katonda bye yatonda, ka bibe binene oba bitono, bya mugaso nnyo. Bw’olowooza ku butoffaali obuli mu mubiri gw’omuntu, bw’otunuulira omwana eyaakazalibwa, oba bw’olaba enjuba ng’egwa, muli owulira otya? Ebintu ebyo bitusanyusa nnyo kubanga Yakuwa yatutonda nga tulina obusobozi obw’okumanya ebintu ebirabika obulungi.—Soma Zabbuli 19:1; 104:24.\n5. Kiki Yakuwa kye yassaawo okusobozesa obutonde bwonna okukolera awamu mu ngeri entegeke obulungi?\n5 Yakuwa yateekawo amateeka agatali gamu. Yateekawo amateeka agafuga obutonde n’amateeka agakwata ku mpisa. Amateeka ago gasobozesa ebitonde byonna okukolera awamu. (Zab. 19:7-9) Ebintu byonna Yakuwa bye yatonda birina omugaso gwabyo. Ng’ekyokulabirako, amaanyi ga gravity gayamba okukuumira omukka gwe tussa n’omukka omulala ogw’omugaso ku nsi, era gakuumira amazzi mu nnyanja. Singa tewaali maanyi ga gravity, tetwandisobodde kubeera ku nsi. Amateeka agafuga obutonde Katonda ge yassaawo ge gasobozesa obutonde okuba nga butegekeddwa bulungi. Mu butuufu, Katonda alina ensonga lwaki yatonda ensi n’abantu. Bwe tuba tubuulira, tusaanidde okuyamba abantu okumanya Omutonzi w’ebintu ebyo byonna eby’ekitalo.—Kub. 4:11.\n6, 7. Ebimu ku bintu ebirungi Yakuwa bye yawa Adamu ne Kaawa bye biruwa?\n6 Yakuwa yali ayagala abantu babeere ku nsi emirembe gyonna. (Lub. 1:28; Zab. 37:29) Yakuwa yawa Adamu ne Kaawa ebintu bingi ebyandibasobozesezza okunyumirwa obulamu. (Soma Yakobo 1:17.) Yakuwa yabawa eddembe ery’okwesalirawo, obusobozi obw’okulowooza, n’obusobozi obw’okwoleka okwagala n’okukola emikwano. Katonda yayogera ne Adamu n’amubuulira engeri gye yalina okukyolekamu nti amugondera. Adamu era yayiga engeri gye yali asobola okwerabiriramu n’okulabirira ensolo awamu n’ensi. (Lub. 2:15-17, 19, 20) Yakuwa era yatonda Adamu ne Kaawa nga balina obusobozi obw’okuloza, obw’okukwata, obw’okulaba, obw’okuwulira, n’obw’okuwunyiriza. Mu butuufu, baali basobola bulungi okunyumirwa obulamu mu lusuku lwa Katonda. Adamu ne Kaawa baalina emirimu egibaleetera essanyu era baali basobola okweyongera okuyiga n’okuvumbula ebintu bingi emirembe n’emirembe.\n7 Kintu ki ekirala ekyali kizingirwa mu kigendererwa kya Katonda? Yakuwa yatonda Adamu ne Kaawa nga basobola okuzaala abaana abatuukiridde. Yakuwa yali ayagala bazaale, era abaana baabwe nabo bazaale, okutuusa ensi yonna lwe yandijjudde abantu. Yali ayagala Adamu ne Kaawa awamu n’abazadde abalala bonna abandibaddewo oluvannyuma balage abaana baabwe okwagala nga naye bwe yali alaze Adamu ne Kaawa okwagala. Abantu bandibadde beeyagalira mu bintu ebirungi byonna Yakuwa bye yateeka ku nsi era bandigibaddeko emirembe gyonna.—Zab. 115:16.\nLWAKI EKIGENDERERWA KYA YAKUWA TEKINNATUUKIRIRA?\n8. Lwaki Katonda yawa Adamu ne Kaawa etteeka eriri mu Olubereberye 2:16, 17?\n8 Kyokka ebintu tebyatambula nga Yakuwa bwe yali ayagadde mu kusooka. Lwaki? Yakuwa yawa Adamu ne Kaawa etteeka eryangu okugondera era bwe bandirigondedde kyandiraze nti bakkirizza Yakuwa okuba Omufuzi waabwe. Yabagamba nti: “Ku buli muti ogw’omu lusuku olyangako nga bw’oyagala. Naye omuti ogw’okumanya ekirungi n’ekibi togulyangako, kubanga olunaku lw’oligulyako tolirema kufa.” (Lub. 2:16, 17) Etteeka eryo Adamu ne Kaawa baalitegeera bulungi era baali basobola bulungi okuligondera. Waaliwo eby’okulya ebirala bingi bye baali basobola okulya.\n9, 10. (a) Bya bulimba ki Sitaani bye yayogera ku Yakuwa? (b) Kiki Adamu ne Kaawa kye baasalawo okukola? (Laba ekifaananyi ku lupapula 3.)\n9 Ng’ayitira mu musota, Sitaani Omulyolyomi yalimbalimba Kaawa n’amuleetera okujeemera Yakuwa. (Soma Olubereberye 3:1-5; Kub. 12:9) Sitaani yayagala Adamu ne Kaawa balowooze nti Yakuwa yakola bubi okubagaana okulya ku buli muti ogw’omu lusuku. Mu ngeri endala Sitaani yali ng’agamba nti: ‘Kye mugamba nti temusobola kukola kye mwagala?’ Oluvannyuma yagamba Kaawa nti: “Temujja kufa.” Era Sitaani yagamba Kaawa nti baali tebeetaaga kuwuliriza Katonda. Yamugamba nti: “Katonda amanyi nti olunaku lwe muligulyako, amaaso gammwe lwe galizibuka.” Sitaani yali ategeeza nti Yakuwa yagaana abantu okulya ku bibala by’omuti ogwo olw’okuba ekyo kyandibaleetedde okufuna okumanya okw’enjawulo. Era Sitaani yalimbalimba Kaawa ng’agamba nti: ‘Mujja kuba nga Katonda, nga mumanyi ekirungi n’ekibi.’\n10 Adamu ne Kaawa baalina okusalawo okugondera Katonda oba Sitaani. Baasalawo okujeemera Katonda, bwe kityo, ne beegatta ku Sitaani. Baagaana Yakuwa okuba Kitaabwe era Omufuzi waabwe.—Lub. 3:6-13.\n11. Lwaki Yakuwa yali tasobola kugumiikiriza bujeemu bwa Adamu ne Kaawa?\n11 Adamu ne Kaawa bwe baajeemera Yakuwa, baalekera awo okuba abantu abatuukiridde. Baafiirwa enkolagana gye baalina ne Yakuwa, kubanga amaaso ga Yakuwa “malongoofu nnyo, tegasobola kutunuulira bintu bibi.” N’olwekyo, Yakuwa yali tasobola kugumiikiriza bujeemu obwo. (Kaab. 1:13) Singa Yakuwa yabugumiikiriza, obulamu bw’ebitonde byonna mu ggulu ne ku nsi bwandibadde mu kabi. Era singa Yakuwa talina kye yakolawo, obwesigwa bwe bwandibadde bubuusibwabuusibwa. Naye Yakuwa anywerera ku mitindo gye egy’obutuukirivu. (Zab. 119:142) Okuba nti Adamu ne Kaawa baalina eddembe ery’okwesalirawo kyali tekibawa bbeetu kujeemera tteeka lya Katonda. Olw’okuba Adamu ne Kaawa bajeemera Yakuwa, baafa ne badda mu ttaka mwe baggibwa.—Lub. 3:19.\n12. Kiki ekyatuuka ku baana ba Adamu?\n12 Adamu ne Kaawa bwe baalya ku kibala, baalekera awo okuba ab’omu maka ga Katonda. Katonda yabagoba mu lusuku Edeni era baali tebakyalina ssuubi lya kuddayo. (Lub. 3:23, 24) Mu kukola bw’atyo, Yakuwa yabaleka okwolekagana n’ebyo ebyava mu kusalawo kwabwe okubi. (Soma Ekyamateeka 32:4, 5.) Olw’okuba baali tebakyali bantu abatuukiridde, baali tebakyasobola kwoleka ngeri za Katonda mu ngeri etuukiridde. Ng’oggyeeko okuba nti Adamu yafiirwa ebiseera eby’omu maaso ebirungi, yasikiza abaana be obutali butuukirivu, ekibi, n’okufa. (Bar. 5:12) Adamu yabafiiriza enkizo ey’okubeerawo emirembe gyonna. Okugatta ku ekyo, Adamu ne Kaawa baali tebakyasobola kuzaala mwana n’omu atuukiridde; era n’abaana baabwe baali tebasobola kuzaala baana batuukiridde. Oluvannyuma lw’okuggya Adamu ne Kaawa ku Katonda, Sitaani yeeyongera okubuuzaabuza abantu, era n’okutuusa leero akyababuzaabuza.—Yok. 8:44.\nEKINUNULO KISOBOZESA ABANTU OKUBA N’ENKOLAGANA ENNUNGI NE KATONDA\n13. Kiki Yakuwa ky’ayagaliza abantu?\n13 Katonda ayagala nnyo abantu. Wadde nga Adamu ne Kaawa baamujeemera, ayagala abantu babe n’enkolagana ennungi naye. Katonda tayagala muntu yenna kufa. (2 Peet. 3:9) Bwe kityo, oluvannyuma lwa Adamu ne Kaawa okumujeemera, yakola enteekateeka okusobozesa abantu okuddamu okuba n’enkolagana ennungi naye, kyokka nga tamenye mitindo gye egy’obutuukirivu. Ekyo Yakuwa yakikola atya?\n14. (a) Okusinziira ku Yokaana 3:16, kiki Yakuwa kye yakola okusobozesa abantu okuddamu okuba n’enkolagana ennungi naye? (b) Kibuuzo ki kye tusaanidde okuyamba abantu okufuna eky’okuddamu?\n14 Soma Yokaana 3:16. Bangi ku bantu be tujja okuyita ku Kijjukizo bajja kuba bamanyi ebigambo ebiri mu kyawandiikibwa kino. Naye ekyebuuzibwa kiri nti, Ssaddaaka ya Yesu esobozesa etya abantu okufuna obulamu obutaggwaawo? Tusobola okuyamba abantu okufuna eky’okuddamu mu kibuuzo kino bwe tuba tubayita okubaawo ku mukolo gw’Ekijjukizo, nga tuli ku mukolo gw’Ekijjukizo, oba nga tuzzeeyo okubakyalira oluvannyuma lw’omukolo ogwo. Abantu bwe bamanya eky’okuddamu mu kibuuzo ekyo, kisobola okubayamba okukiraba nti Yakuwa ayagala nnyo abantu era nti alina amagezi mangi nnyo. Bintu ki ebikwata ku ssaddaaka ya Yesu bye tusobola okubuulira abantu?\n15. Yesu yayawukana atya ku Adamu?\n15 Yakuwa yawaayo omuntu atuukiridde okuba ssaddaaka. Omuntu oyo kyali kimwetaagisa okuba omwesiga eri Yakuwa era nga mwetegefu okuwaayo obulamu bwe ku lw’abantu abatatuukiridde. (Bar. 5:17-19) Yakuwa yasobozesa Yesu okuzaalibwa ku nsi ng’omuntu. (Yok. 1:14) Bwe kityo Yesu yali muntu atuukiridde, nga Adamu bwe yali nga tannayonoona. Kyokka obutafaananako Adamu, Yesu yasigala nga mwesigwa eri Yakuwa. Ne mu mbeera eyali enzibu ennyo, Yesu teyamenya mateeka ga Katonda.\n16. Lwaki ekinunulo kirabo kya muwendo nnyo?\n16 Olw’okuba Yesu yali atuukiridde, yali asobola okufiirira abantu n’abanunula okuva mu kibi n’okufa. Okuva bwe kiri nti Yesu yali atuukiridde era nga mwesigwa eri Katonda, yali asobola okusasulira ekyo Adamu kye yali abuzizza. (1 Tim. 2:6) Yesu yafiirira abantu, era ssaddaaka ye esobozesa bangi, omuli abasajja, abakazi, n’abaana, okuba n’essuubi ery’okufuna obulamu obutaggwaawo. (Mat. 20:28) Mu butuufu, ekinunulo kijja kusobozesa ekigendererwa kya Katonda okutuukirira.—2 Kol. 1:19, 20.\nYAKUWA YATUGGULIRAWO EKKUBO OKUDDAMU OKUBA ABAANA BE\n17. Miganyulo ki emirala gye tufuna okuyitira mu kinunulo?\n17 Yakuwa yawaayo ekinunulo eky’omuwendo omungi. (1 Peet. 1:19) Yakuwa ayagala nnyo abantu ne kiba nti yawaayo Omwana we omu yekka okubafiirira. (1 Yok. 4:9, 10) Mu ngeri eyo, Yesu yafuuka Kitaffe, n’adda mu kifo kya Adamu. (1 Kol. 15:45) Mu kukola bw’atyo, Yesu yatuggulirawo ekkubo okufuna obulamu obutaggwaawo n’okuddamu okuba ab’omu maka ga Katonda. Okuyitira mu ssaddaaka ya Yesu, Yakuwa akkiriza abantu okuddamu okubeera ab’omu maka ge, kyokka nga tamenye mitindo gye egy’obutuukirivu. Nga kituleetera essanyu lingi okulowooza ku kiseera abantu bonna abeesigwa lwe balifuuka abatuukiridde! Mu kiseera ekyo, wajja kubaawo obumu obw’enkukunala wakati w’abaweereza ba Katonda abali mu ggulu n’abo abali ku nsi. Mazima ddala, ffenna tujja kuba baana ba Katonda.—Bar. 8:21.\n18. Ddi Yakuwa lw’alifuuka “byonna eri buli omu”?\n18 Okuba nti Sitaani yajeemera Yakuwa tekyaleetera Yakuwa kulekera awo kwagala bantu, era tekisobola kulemesa bantu kusigala nga beesigwa eri Yakuwa, wadde nga tebatuukiridde. Okuyitira mu kinunulo, Yakuwa ajja kusobozesa abaana be bonna okuba abatuukiridde. Lowooza ku ngeri obulamu gye buliba nga buli omu ‘ategedde Omwana era n’amukkiririzaamu’ afunye obulamu obutaggwaawo. (Yok. 6:40) Yakuwa, Kitaffe atwagala ennyo era ow’amagezi, ajja kutuukiriza ekigendererwa kye era ajja kusobozesa abantu okuba abatuukiridde. Mu kiseera ekyo, Yakuwa Kitaffe ajja kufuuka “byonna eri buli omu.”—1 Kol. 15:28.\n19. (a) Tuyinza tutya okulaga nti tusiima ekirabo eky’ekinunulo? (Laba akasanduuko “ Ka Tweyongere Okunoonya Abo Abagwanira.”) (b) Kiki ekirala ekikwata ku kinunulo kye tujja okulaba mu kitundu ekiddako?\n19 Tusobola okulaga nti tusiima ekirabo eky’ekinunulo nga tuyamba abalala okumanya engeri nabo gye basobola okukiganyulwamu. Abantu beetaaga okukimanya nti okuyitira mu kinunulo, Yakuwa awa abantu essuubi ery’okufuna obulamu obutaggwaawo. Kyokka, waliwo emiganyulo emirala egiva mu kinunulo. Ekitundu ekiddako kijja kulaga engeri ekinunulo kya Yesu gye kiyamba mu kugonjoola ensonga ezaaleetebwawo Sitaani mu Lusuku Edeni.\nKa Tweyongere Okunoonya Abo Abagwanira\nOBUPAPULA obuyita abantu ku Kijjukizo bwe bumu ku bitabo ebisinga okukubibwa n’okugabibwa mu bungi. Omwaka oguwedde, twakuba kopi z’obupapula obwo nga 440,000,000, mu nnimi ezisukka mu 530. Olina obupapula bw’otonnagaba bw’osobola okugabira abantu ng’omukolo gw’Ekijjukizo tegunnatuuka? Akamu ku bupapula obwo bw’okyalina, kayinza okuleetera omuntu okujja ku mukolo gw’Ekijjukizo. Lwaki tofuba okubugaba?—Mat. 10:11.\nOMUNAALA GW'OMUKUUMI—OGW'OKUSOMA MU KIBIINA Febwali 2017


Bukedde Online - Abakungubazi bakoze effujjo mu lumbe lwa Angume\nAbakungubazi bakoze effujjo mu lumbe lwa Angume\nBoogedde ku bbeeyi y’ebintu eyeekanamye\nMusisi tagenda kusasula musaala gwa Loodi...\nABAKUNGUBAZI balwanidde omulambo gwa Martin Angume nga balemesa ab’ekitongole ekyapangisiddwa okukola ku by’okumuziika okugutwala mu kizimbe ng’ekuba etonnya, okukkakkana ng’abakungubazi bagusuuzizza abaapangisiddwa.\nBya JOSEPHAT SSEGUYA NE STEVEN MUSOKE\nKatemba ono yabadde ku National Theatre awaakumiddwa olumbe ku Mmande ekiro namungi w’omuntu we yakung’anidde.\nAbakungubazi bano ng’abasinga baabadde batamidde olw’okunywa buli kika kya mwenge, okufuuwa ebintu ebivaamu erikka n’okwegaayagaaya nga bakira baleekaana nga bwe bayimba ennyimba z’abafu n’ez’ebivvulu nga n’abamu bwe beewaana nti, ‘‘ffe tuli mu kulya kaawwsi’’.\nAngume ng’ali ne Betty Mpologoma gwe baali naye mu bbandi y’emu.\nWaliwo akabiina k’abayaaye akaasazeeko ekifo ne katandika okusala ensawo mu ngeri ey’ekyewuunyo kyokka kano bakira abantu gwe bakwatako gwe bakuba nga bamuwa poliisi ng’emwongerayo. Bino byonna byalemesezza n’abaabadde bagenda okusoma pulogulaamu y’okuziika.\nAngume ne banne (waggulu) nga bayimba mu Diamonds Production mu 2004.\nBbo bannamwandu okuli Julie Ssemugga ne Hadijah baasazeewo kutuula mu bibinja n’abawagizi baabwe era nga buli omu yeenyumyako nga bba gw’abadde asinga okwagala.\nBaatuuse n’okwetuuma amannya g’ennyimba za Angume. Hadijah yeeyise ‘Gundi mu Ggiya nnene’ ate Julie nti ye ‘Swiiki’ Angume gye yawaana.\nNnamwandu Julie Ssemuga ng’ali ne mikwano gye mu lumbe. Ku kkono emabgea ye Kusaasira.\nObulamu bwa Angume\nOMUYIMBI Martin Angume okuyimba yakutandikira mu kkanisa y’Abadiventi e Kawaala. Olwo yali avudde mu kyalo e Kitwe mu Ggombolola y’e Kayonza mu Bugerere gy’azaalibwa Mw. John Akulu ne Muky. Yira.\nAbakazi nga batema emiranga mu lumbe.\nMu 2000, Angume yeegatta ku kibiina kya Kato Lubwama ekya Diamonds Production oluvannyuma lwa Betty Mpologoma okumuzuulamu ekitone. Mpologoma aludde nga bayimba bonna yategeezezza nti mu kiseera kino, Dr. Tee ye yali amuyiiyiza ennyimba era bwe yamuwa oluyimba lwa ‘Kiri mu ddungu’ n’amusaba afune omuntu alina eddoboozi eddene.\nMu 2004, Mpologoma, Mariam Mulinde, Getrude Nalule n’abalala baatandikawo ekibiina kya KATS Production nga bavudde mu Diamonds era waayitawo akaseera katono ne Angume n’abeegattako.\nMu 2007 ekibiina kino kyagwa olwo Angume n’atandika Mable’s Productions ne Nalule. Nakyo bwe kyagwa n’atandika okuyimba yekka. Wafiiridde nga yaakava mu kibiina kya Comprehensive Band ekirimu mukyala we Julie Ssemugga, Billy Katumba Kasodde n’abalala.\nAngume ng'attunka n'omuwagizi we mu mazina ku lonki ya 'Swiki" ku Satelite Beach e Mukono.\nYayimba ennyimba okuli ‘Ekkadde, Wacha waseme, Sseberesebere abamu lwe baatuuma ‘Eno mu Kampala tusula tubaala, Ggiya ne Swiiki’ ezisinze okumussa ku maapu.\nY’omu ku bayimbi abaayimbira Omutanda oluyimba lw’Amazaalibwa ag’omwaka guno wadde nga teyasobola kugeetabako olw’obulwadde. Angume w’afiiridde ng’aliko oluyimba olupya lw’aleeta oluyitibwa ‘Beera kumpi’.\nAbakungubazi bw’anywamu. nga bayombera omulambo, Ebifaananyi byonna bya Josephat Sseguya


Abeekalakaasa e Sudan balaalise abawagira ...\nAkulira akakiiko, Corneille Nangaa n'ategeeza nti babisuubira wiiki eno kyokka teyawadde lunaku lutuufu.\nAbaavuganyizza mu kalulu kano baabadde 21 kyokka kuliko basatu abatunuuliddwa okuvaako omuwanguzi. Bano kuliko Pulezidenti Joseph Kabila gwe yasimbawo; Emmanuel Ramazani Shadary n'abali ku ludda oluvuganya okuli Felix Tshisekedi ne Martin Fayulu.\nEklezia katolika wiiki ewedde yatuuzizza olukuhhaana lw'abamawulire ne bategeeza nti baateekawo abatunuulizi ababadde balondoola okulonda kuno kyokka okusinziira ku bye bazudde, omuwanguzi yeeyoleka dda ne bakubiriza gavumenti by'ekola ebikole mu mazima erangirire omutuufu.\nWiiki ewedde Amerika yasindise amagye gaayo okukuuma bannansi baayo n'ebintu eby'omugaso bye balina mu Dr. Congo.\nOlw'embeera eriwo abamu ku bannansi bafulumye Congo ne baddukira mu mawanga ag'omuliraano nga Rwanda ne Uganda.\nMulabye embooseera za KCCA?\nOmulamuzi Laeticia Kikonyogo afudde akyabanja Gav't akasiimo ka myaka 39\nAlemeddwa okusasula ne bawamba bbebi\nAbakazi abanoonya abasajja abamanyi okucanga akapiira\nAbakazi bakooye empewo y'ekiro


Bukedde Online - Lagu, okitukoledde!\nMiles bamuwonyezza okulya ebikomando\nEyasibira embwa mu nju ne zirwala ensi emuddugalidde...\nLagu ng’abuuza abamu ku baana abaamusanyukidde.\nBASSEREEBU abasinga bwe baba bakuza amazaalibwa gaabwe, bakola obubaga obw’ebbeeyi ne bayita abayimbi ne bannakatemba bannaabwe be balya nabo ebya ssava okulaga ssente.\nBino omuyimbi Lagu abigaanyi, amazaalibwa ge ag’e (tayogera myaka) yasazeewo okugajaguza n’abaana bakateeyamba n’abawa ebintu eby’okukozesa mu bulamu, okusala nabo keeki n’okubagabula ekyemisana.\nAmazaalibwa gano yagakwatidde Namanve mu maka gaabwe aga ‘Daughters of Charity’ wiiki ewedde. Owoolugambo waffe atugambye nti abaana bano baamusanyukidde n’okumuyaayaanira okumukwatako nga bwe bamusaba abayimbiremu n’okumutegeeza nga bw’abakoledde olunaku.\nBwe yabadde avaayo yakwasizza omumyuka w’akulira amaka gano, Maama Specioza Namazzi ebikozesebwa eby’enjawulo omwabadde ssabbuuni, emigaati, ebbaafu, butto, engoye, ebyokunywa ne ssente emitwalo 20. Lagu yagambye nti bino tabikola kubanga mugagga wabula anoonya mpeera n’okusanyusa abatalina


Abavubuka, Munyweze Okukkiriza Kwammwe | Ogw’Okusoma\n“Okukkiriza . . . bwe bukakafu obulaga nti ky’okkiriza ddala gye kiri wadde nga tekirabika.”—BEB. 11:1.\nENNYIMBA: 41, 69\nEbimu ku bintu ebiyinza okukuyamba okunyweza okukkiriza kwo bye biruwa?\nLwaki kikulu okweteerawo ekiruubirirwa eky’okusoma Bayibuli yonna n’ogimalako?\nKiki ekinaakuyamba ng’oyogera n’abalala ebikwata ku Katonda ne ku butonde?\n1, 2. Kusoomooza ki abavubuka kwe bayinza okwolekagana nakwo, era kiki kye bayinza okukola okusobola okukwaŋŋanga?\nMWANNYINAFFE omu abeera mu Bungereza, muyizi munne yamugamba nti: “Kyewuunyisa nti omuntu ategeera nga ggwe okkiririza mu Katonda.” Ow’oluganda omu mu Bugirimaani yagamba nti: “Abasomesa bangi bagamba nti ebyo Bayibuli by’eyogera ku kutondebwa kw’ebintu, ngero bugero. Era bakitwala nti buli muyizi akkiriza nti ebintu tebyatondebwa butondebwa.” Mwannyinaffe omu mu Bufalansa yagamba nti: “Abasomesa ku ssomero lyange kibeewuunyisa nti waliyo abayizi abakyakkiririza mu Bayibuli.”\n2 Leero abantu bangi tebakkiriza nti Katonda ye yatonda ebintu byonna. Bw’oba oli muvubuka aweereza Yakuwa oba nga waakatandika okuyiga ebikwata ku Yakuwa, oyinza okuba ng’oluusi weebuuza engeri gy’osobola okukakasa abalala nti Katonda ye yatonda ebintu byonna. Bwe kiba kityo, waliwo by’osobola okukola okunyweza okukkiriza kwo. Ekimu ku ebyo by’oyinza okukola kwe kukozesa obusobozi bwo obw’okulowooza Katonda bwe yakuwa, kubanga busobola ‘okukukuuma.’ Busobola okukuyamba n’ototwalirizibwa bufirosoofo bw’ensi obusobola okusaanyaawo okukkiriza kwo.—Soma Engero 2:10-12.\n3 Okukkiriza okwa nnamaddala kwesigamiziddwa ku kumanya okutuufu okukwata ku Katonda. (1 Tim. 2:4) N’olwekyo, bw’oba osoma Bayibuli awamu n’ebitabo byaffe, tomala gabiyisaayisaamu maaso. Kozesa obusobozi bwo obw’okulowooza osobole okutegeera obulungi by’osoma. (Mat. 13:23) Kati ka tulabe engeri ekyo gye kiyinza okukuyamba okunyweza okukkiriza kwo mu Katonda ne mu Kigambo kye Bayibuli.—Beb. 11:1.\nENGERI GY’OYINZA OKUNYWEZAAMU OKUKKIRIZA KWO\n4. Abo abagamba nti ebintu byajjawo byokka n’abo abagamba nti Katonda ye yatonda ebintu byonna bafaanaganya ki, era kiki ffenna kye tulina okukola?\n4 Abantu abamu bakkiriza nti ebintu byajjawo byokka ne bigenda nga bifuukafuuka olw’okuba bannassaayansi bwe batyo bwe bagamba. Era bagamba nti tebakkiririza mu Katonda kubanga tewali muntu yenna yali alabye ku Katonda. Kyo kituufu nti tewali n’omu ku ffe yali alabye Katonda oba eyali alabye ekintu kyonna nga kitondebwa. (Yok. 1:18) Kyokka n’abo abagamba nti ebintu byajjawo byokka ne bigenda nga bifuukafuuka bakkiririza mu kintu kye batalabangako. Tewali munnassaayansi oba muntu mulala yenna eyali alabye ekintu ekimu ekiramu nga kikyuka okufuuka ekirala. Ng’ekyokulabirako, tewali n’omu yali alabyeko nkima ng’efuuka omuntu. (Yob. 38:1, 4) N’olwekyo, ffenna twetaaga okunoonya obukakafu era ne tukozesa obusobozi bwaffe obw’okutegeera okusobola okumanya ekituufu. Ng’ayogera ku bitonde, omutume Pawulo yagamba nti: “Engeri [za Katonda] ezitalabika, kwe kugamba, amaanyi ge agataggwaawo n’Obwakatonda bwe, zirabikira ddala bulungi okuva ensi lwe yatondebwa, kubanga zitegeererwa ku bintu ebyatondebwa, ne kiba nti tebalina kya kwekwasa.”—Bar. 1:20.\nKozesa ebintu ebituyamba mu kunoonyereza kikuyambe okunnyonnyola abalala ebikwata ku nzikiriza yo (Laba akatundu 5)\n5. Ekibiina kya Yakuwa kituyambye kitya okukozesa obusobozi bwaffe obw’okulowooza?\n5 Omuntu alina okutegeera takozesa maaso ge na matu ge byokka, wabula akozesa n’ebirowoozo bye. (Beb. 11:3) Ekibiina kya Yakuwa kituwadde ebintu bingi ebisobola okutuyamba okukozesa obusobozi bwaffe obw’okulowooza. Ebintu ebyo bisobola okutuyamba okulaba Omutonzi waffe nga tukozesa amaaso gaffe ag’okukkiriza. (Beb. 11:27) Mu bintu ebyo mwe muli vidiyo eyitibwa The Wonders of Creation Reveal God’s Glory, brocuwa eyitibwa Was Life Created? n’eyo eyitibwa The Origin of Life—Five Questions Worth Asking, n’akatabo Is There a Creator Who Cares About You? Ate era tufuna emmere ey’eby’omwoyo okuyitira mu magazini zaffe. Mu magazini ya Zuukuka! mufulumiramu ebitundu ebiraga bannassaayansi n’abalala abaali batakkiririza mu Katonda nga bannyonnyola ensonga lwaki kati bamukkiririzaamu. Ekitundu ekirina omutwe “Kyajjawo Kyokka?” kyogera ku biramu eby’enjawulo ebyakolebwa mu ngeri eyeewuunyisa. Emirundi mingi bannassaayansi bagezaako okukoppa engeri ebiramu ebyo gye byakolebwamu nga bakola ebintu ebitali bimu.\n6. Miganyulo ki egiri mu kukozesa ebintu ebitali bimu ekibiina kya Yakuwa bye kituwadde, era oganyuddwa otya mu kubikozesa?\n6 Ng’ayogera ku brocuwa ezo ebbiri ezoogeddwako waggulu, omuvubuka omu ow’emyaka 19 abeera mu Amerika yagamba nti: “Brocuwa ezo zinnyambye nnyo. Nsomye brocuwa ezo enfunda n’enfunda.” Mwannyinaffe abeera mu Bufalansa yagamba nti: “Ekitundu ekirina omutwe ‘Kyajjawo Kyokka?’ kinnyumira nnyo! Kiraga bulungi nti ne bayinginiya abasingayo obukugu bagezaako okukoppa engeri ebiramu ebitali bimu gye byakolebwamu naye tebasobola kubikoppa mu ngeri etuukiridde.” Bazadde b’omwana omu ow’emyaka 15 ababeera mu South Africa baagamba nti: “Bwe tufuna magazini ya Zuukuka! ekitundu muwala waffe kyasooka okusoma ky’ekyo ekirimu okubuuza bannassaayansi ebibuuzo.” Ate ggwe? Ofuba okukozesa mu bujjuvu ebintu ebyo? Bw’obikozesa, bisobola okukuyamba okunyweza okukkiriza kwo ne kuba ng’omuti ogulina emirandira eminywevu. Okukkiriza ng’okwo kujja kukuyamba okuziyiza enjigiriza ez’obulimba eziringa omuyaga ogw’amaanyi.—Yer. 17:5-8.\nOKUKKIRIZA KW’OLINA MU BAYIBULI\n7. Lwaki Katonda ayagala okozese obusobozi bwo obw’okulowooza?\n7 Kiba kikyamu okwebuuza ebibuuzo ebikwata ku Bayibuli? Nedda! Yakuwa ayagala okozese ‘obusobozi bwo obw’okulowooza’ okakasize ddala nti ebyo Bayibuli by’eyogera ge mazima. Katonda tayagala omale gakkiriza kintu olw’okuba abalala bakikkiriza. N’olwekyo kozesa obusobozi bwo obw’okulowooza osobole okufuna okumanya okutuufu. Okumanya okwo kujja kukuyamba okunyweza okukkiriza kwo. (Soma Abaruumi 12:1, 2; 1 Timoseewo 2:4.) Engeri emu gy’oyinza okufunamu okumanya okwo kwe kubaako ensonga ezimu z’olonda n’ozinoonyerezaako.\n8, 9. (a) Ebimu ku bintu by’oyinza okunoonyerezaako bye biruwa? (b) Abamu baganyuddwa batya mu kufumiitiriza ku ebyo bye basoma?\n8 Abamu basazeewo okunoonyereza ku bunnabbi obuli mu Bayibuli oba okunoonyereza okulaba obanga ebyafaayo ebiri mu Bayibuli n’ebyo ebigirimu ebikwata ku ssaayansi bituufu. Obumu ku bunnabbi omuntu bw’ayinza okusalawo okunoonyerezaako bwebwo obuli mu Olubereberye 3:15. Olunyiriri olwo lwanjula ensonga enkulu eyogerwako mu Bayibuli yonna, nga kuno kwe kulaga nti Yakuwa y’agwanidde okufuga obutonde bwonna era n’okutukuzibwa kw’erinnya lye okuyitira mu Bwakabaka. Nga lukozesa olulimi olw’akabonero, olunyiriri olwo lulaga engeri Yakuwa gy’ajja okumalawo okubonaabona kwonna abantu kwe boolekaganye nakwo okuviira ddala lwe baagobwa mu lusuku Edeni. Oyinza otya okunoonyereza ku ebyo ebiri mu Olubereberye 3:15? Engeri emu gy’oyinza okukikolamu kwe kukola ekipande ekiraga ddi ebintu ebitali bimu we byabeererawo. Ku kipande ekyo osobola okuteekako ebyawandiikibwa ebikulu ebiraga engeri Katonda gye yagenda ng’amanyisa mpolampola ebintu ebitali bimu ebizingirwa mu kutuukirizibwa kw’obunnabbi obwo n’ebyo ebiraga nti obunnabbi obwo bujja kutuukirizibwa. Bw’olaba engeri ebyawandiikibwa ebitali bimu gye bikwataganamu obulungi, ojja kukiraba nti bannabbi aboogerwako mu Bayibuli n’abantu abaakozesebwa mu kuwandiika Bayibuli ‘baalina obulagirizi bw’omwoyo omutukuvu.’—2 Peet. 1:21.\n9 Ow’oluganda omu abeera mu Bugirimaani yagamba nti: “Obwakabaka ye nsonga enkulu eyogerwako mu Bayibuli yonna. Bwe kityo bwe kiri wadde ng’abasajja nga 40 be baakozesebwa mu kuwandiika Bayibuli. Ekyewuunyisa, bangi ku basajja abo baabeerawo mu biseera bya njawulo era buli omu yali tamanyi munne.” Mwannyinaffe omu mu Australia yakwatibwako nnyo ekitundu ekyafulumira mu Omunaala gw’Omukuumi ogwa Ddesemba 15, 2013, ekyali kyogera ku makulu g’embaga ey’Okuyitako. Embaga eyo erina akakwate n’ebigambo ebiri mu Olubereberye 3:15 era n’okujja kwa Masiya. Mwannyinaffe oyo yagamba nti: “Okwekenneenya ekitundu ekyo kyannyamba okwongera okukitegeera nti Yakuwa alina amagezi mangi nnyo. Okuba nti Yakuwa yateerawo Abayisirayiri enteekateeka ey’okukwata embaga ey’Okuyitako n’okuba nti ebyabangawo ku mbaga eyo byatuukirira ku Yesu Kristo kyankwatako nnyo. Mu butuufu, nnasiiriikiriramu ne nfumiitiriza ku ngeri ebyo ebyakolebwanga ku mbaga ey’Okuyitako gye byatuukirizibwamu!” Lwaki mwannyinaffe oyo yakwatibwako nnyo? Yafumiitiriza nnyo ku ebyo bye yasoma n’asobola okutegeera ‘amakulu gaabyo.’ Ekyo kyamuyamba okwongera okunyweza okukkiriza kwe n’okusemberera Yakuwa.—Mat. 13:23.\n10. Okuba nti abawandiisi ba Bayibuli baali beesimbu, kinyweza kitya okukkiriza kwaffe?\n10 Ekintu ekirala ekiyinza okwongera okunyweza okukkiriza kwaffe bwe buvumu n’obwesimbu abawandiisi ba Bayibuli bwe baayoleka. Abawandiisi bangi ab’edda baasavuwaza ebyo bye baayogera ku bakabaka baabwe era baatendereza nnyo obwakabaka bwabwe. Naye bo bannabbi ba Yakuwa baayogeranga mazima. Baayogera ku nsobi z’abantu baabwe nga mw’otwalidde n’eza bakabaka baabwe. (2 Byom. 16:9, 10; 24:18-22) Ate era baayogera ne ku nsobi bo bennyini ze baakola era n’ezo abaweereza ba Katonda abalala ze baakola. (2 Sam. 12:1-14; Mak. 14:50) Ow’oluganda omu abeera mu Bungereza yagamba nti: “Obwesimbu ng’obwo tebusangikasangika. Ekyo kiraga nti Bayibuli yava eri Yakuwa.”\n11. Amagezi agali mu Bayibuli gakakasa gatya nti Bayibuli yava eri Katonda?\n11 Amagazi agali mu Bayibuli nago galeetedde bangi okukkiriza nti ddala Bayibuli yaluŋŋamizibwa Katonda. (Soma Zabbuli 19:7-11.) Mwannyinaffe omu abeera mu Japan yagamba nti: “Ffenna awaka bwe twatandika okukolera ku bulagirizi obuli mu Bayibuli twafuna essanyu lingi. Twafuna emirembe, obumu, era tweyongera okwagalana.” Amagezi agali mu Bayibuli gatuyamba obuteenyigira mu kusinza okw’obulimba n’okwewala obulombolombo obukuumidde abantu bangi mu buddu. (Zab. 115:3-8) Enjigiriza ezireetera abantu okulowooza nti teri Katonda zikola ki ku bantu? Enjigiriza ng’ezo, gamba ng’eyo egamba nti ebintu byajja bifuukafuuka, zireetera abantu okuwa ebitonde ekitiibwa n’ettendo bye bagwanidde okuwa Yakuwa, mu ngeri eyo ebitonde ne bifuuka katonda waabwe. Abo abagamba nti teri Katonda baba ng’abagamba nti abantu be bajja okusobola okuleeta embeera ennungi mu nsi yonna mu biseera eby’omu maaso. Naye ekyo si kituufu kubanga ebyafaayo biraga nti abantu tebasobola kugonjoola bizibu ebiri mu nsi.—Zab. 146:3, 4.\nOKUKUBAGANYA EBIROWOOZO N’ABALALA\n12, 13. Oyinza otya okukubaganya ebirowoozo ne bayizi banno, abasomesa, n’abantu abalala ku bikwata ku butonde?\n12 Oyinza otya okukubaganya ebirowoozo n’abalala ku bikwata ku butonde ne ku Bayibuli? Okusookera ddala, weewale okulowooza nti omanyi ekyo abalala kye bakkiriza. Abantu abamu abakkiririza mu njigiriza egamba nti ebintu byajja bifuukafuuka oluusi nabo baba bakkiriza nti Katonda gy’ali. Baba balowooza nti Katonda yakozesa enkola ey’ebintu okugenda nga bifuukafuuka okutonda ebintu ebitali bimu. Abalala bakkiririza mu njigiriza eyo olw’okuba balowooza nti singa enjigiriza eyo teyali ntuufu, bandibadde tebagisomesa mu masomero. Ate abantu abamu balekera awo okukkiriza nti waliyo Katonda olw’okwetamwa amadiini. N’olwekyo bw’oba okubaganya ebirowoozo n’omuntu ku bikwata ku ngeri obulamu gye bwajjawo, kiba kirungi n’osooka obaako ebibuuzo by’omubuuza. Fuba okumanya ekyo kyennyini omuntu kyakkiriza. Bw’ofuba okumuwuliriza naye ajja kukuwuliriza.—Tit. 3:2.\n13 Singa omuntu akugamba nti si kya magezi okukkiriza nti waliwo eyatonda ebintu byonna, oyinza okumugamba akunnyonnyole engeri obulamu gye bwatandikawo awatali Mutonzi. Osobola okumutegeeza nti bwe kiba nti ebintu byajjawo byokka, ekintu ekiramu ekyasooka okubaawo kirina okuba nga kyali kisobola okuvaamu ebintu ebirala ebikifaanana. Ekyo okusobola okubaawo, profesa omu yagamba nti mu bintu ebyandibadde byetaagisa mwandibadde muzingiramu (1) ekintu ekiringa eddiba oba olususu okukuuma ekintu ekyo, (2) obusobozi bw’okufuna amaanyi n’okugakozesa, (3) obubaka obuli mu Ndagabutonde, ne (4) okuba nti obubaka obwo busobola okukoppebwa ne buba ne mu kintu ekiba kikivuddemu. Yagattako nti: “N’enkula y’obuntu obulamu obusirikitu nayo yeewuunyisa nnyo.”\n14. Kiki ky’oyinza okukola singa kikuzibuwalira okukubaganya ebirowoozo n’abantu ebikwata ku njigiriza egamba nti ebintu byajjawo byokka?\n14 Bwe kiba nga tekikwanguyira kukubaganya birowoozo n’abantu ku njigiriza egamba nti ebintu byajjawo byokka, osobola okukozesa ebigambo bino ebyangu Pawulo bye yakozesa. Yagamba nti: “Buli nnyumba wabaawo eyagizimba, naye eyakola ebintu byonna ye Katonda.” (Beb. 3:4) Abantu abasinga obungi kibanguyira okutegeera ebigambo ebyo! Ekintu kyonna ekyakula mu ngeri eyeewuunyisa kibaako omuntu ow’amagezi eyakikola. Oyinza n’okusalawo okuwa omuntu akatabo akatuukirawo. Mwannyinaffe omu yawa omuvubuka omu brocuwa ebbiri ezaayogeddwako waggulu. Omuvubuka oyo yali agamba nti takkiriza nti eriyo Katonda era nti yali akkiriza nti ebintu byajja bifuukafuuka. Nga wayise wiiki ng’emu, omuvubuka oyo yagamba nti: “Kati nzikiriza nti Katonda gy’ali.” Omuvubuka oyo yatandika okuyiga Bayibuli era kati yabatizibwa.\n15, 16. Kiki kye tulina okusooka okukola nga tetunnaba kunnyonnyola muntu nti Bayibuli yava eri Katonda, era kiki kye tusaanidde okujjukira?\n15 Oyinza okukola kye kimu ng’okubaganya ebirowoozo n’omuntu abuusabuusa nti Bayibuli yava eri Katonda. Sooka omanye ebyo byakkiriza n’ebintu by’anyumirwa okwogerako. (Nge. 18:13) Bw’aba ayagala nnyo ebintu ebikwata ku ssaayansi, ayinza okukwatibwako ennyo singa oyogera ku bintu ebikakasa nti Bayibuli ntuufu ne bw’eba eyogera ku bintu ebya ssaayansi. Abantu abamu bayinza okukwatibwako ennyo bw’obalaga obukakafu obulaga nti obunnabbi n’ebyafaayo ebiri mu Bayibuli byesigika era bituufu. Oba oyinza okwogera ku magezi amalungi agali Bayibuli, gamba ng’ago agali mu kubuulira kwa Yesu okw’oku Lusozi.\n16 Kijjukire nti ekigendererwa kyo si kya kuwakana na bantu wabula kya kutuuka ku mitima gyabwe. N’olwekyo, wuliriza bulungi. Buuza ebibuuzo ebituukirawo era ba mukkakkamu ng’oyogera n’abantu, naddala abo abakulu mu myaka. Ekyo kiyinza okubaleetera okuwuliriza by’obagamba. Ate era bajja kukiraba nti ebintu by’okkiririzaamu wasooka kubifumiitirizaako nnyo. Ekyo kye kintu abavubuka bangi kye batakola. Kyokka era osaanidde okukijjukira nti teweetaaga kumalira biseera ku abo abaagala obwagazi okuwakana oba okukujerega.—Nge. 26:4.\nAMAZIMA GAFUULE GAGO\n17, 18. (a) Kiki ekiyinza okukuyamba okufuula amazima agago? (b) Kibuuzo ki ekijja okuddibwamu mu kitundu ekiddako?\n17 Okusobola okuba n’okukkiriza okunywevu, tetulina kukoma ku kumanya njigiriza za Bayibuli ezisookerwako. N’olwekyo fuba okusima ebintu eby’ebuziba ebiri mu Kigambo kya Katonda ng’olinga anoonya eby’obugagga ebyakwekebwa. (Nge. 2:3-6) Fuba okukozesa ebintu ebituyamba mu kunoonyereza, gamba nga, Watchtower Library, LAYIBULALE KU MUKUTU GWAFFE, Watch Tower Publications Index, oba Ekitabo Ekiyamba Abajulirwa ba Yakuwa Okunoonyereza. Era weeteerewo ekiruubirirwa ky’okusoma Bayibuli yonna ogimaleko. Oyinza okugezaako okugisoma n’ogimalako mu bbanga lya myezi 12. Ekimu ku bintu ebisinga okutuyamba okuzimba okukkiriza kwe kusoma Ekigambo kya Katonda. Ng’ayogera ku myaka gye egy’obuvubuka, omulabirizi omu akyalira ebibiina agamba nti: “Ekimu ku bintu ebyannyamba okukkiriza nti Bayibuli Kigambo kya Katonda kwe kugisoma yonna ne ngimalako. Ebintu ebiri mu Bayibuli bye bansomesanga nga nkyali muto kati byali bikola amakulu. Ekyo kyannyamba nnyo okukulaakulana mu by’omwoyo.”\n18 Abazadde mulina kinene kye musobola okukola okuyamba abaana bammwe okukulaakulana mu by’omwoyo. Muyinza mutya okuyamba abaana bammwe okuba n’okukkiriza okunywevu? Ekitundu ekiddako kijja kuddamu ekibuuzo ekyo.


Yesu Azuukiza Laazaalo | Ekitabo ky’Abaana\nLaazaalo ne bannyina ababiri, Maliyamu ne Maliza, baali babeera Bessaniya era baali mikwano gya Yesu. Lumu, Yesu bwe yali emitala wa Yoludaani, Maliyamu ne Maliza baamuweereza obubaka ne bamugamba nti: ‘Laazaalo mulwadde nnyo. Yanguwako ojje!’ Naye Yesu teyajjirawo. Waayita ennaku bbiri, Yesu n’agamba abayigirizwa be nti: ‘Tugende e Bessaniya. Laazaalo yeebase era ŋŋenda kumuzuukusa.’ Abatume baamugamba nti: ‘Laazaalo bw’aba nga yeebase, ajja kuba bulungi.’ Oluvannyuma Yesu yabagamba kaati nti: ‘Laazaalo afudde.’\nYesu we yatuukira e Bessaniya, Laazaalo yali amaze mu ntaana ennaku nnya. Abantu bangi baali bazze okubudaabuda Maliza ne Maliyamu. Maliza bwe yakiwulira nti Yesu yali azze, yayanguwa n’agenda okumusisinkana. Yamugamba nti: “Mukama wange, singa waliwo, mwannyinaze teyandifudde.” Yesu yamugamba nti: ‘Maliza, muganda wo ajja kuzuukira. Ekyo okikkiriza?’ Maliza yamuddamu nti: “Mmanyi nti alizuukira mu kuzuukira kw’oku lunaku olw’enkomerero.” Yesu yamugamba nti: “Nze kuzuukira n’obulamu.”\nOluvannyuma Maliza yagenda eri Maliyamu n’amugamba nti: ‘Yesu azze.’ Maliyamu yayimuka mangu n’agenda eri Yesu, era abantu bangi ne bamugoberera. Maliyamu yavunnama mu maaso ga Yesu n’akaaba nnyo. Maliyamu yagamba Yesu nti: “Mukama wange, singa waliwo mwannyinaze teyandifudde!” Yesu bwe yalaba ennaku Maliyamu gye yalimu, naye yatandika okukaaba. Abantu bwe baalaba Yesu ng’akaaba, baagamba nti: ‘Ng’abadde amwagala!’ Kyokka abalala beebuuza nti: ‘Lwaki teyaziyiza mukwano gwe kufa?’ Kiki Yesu kye yakola?\nYesu yagenda ku ntaana mwe baali batadde Laazaalo era entaana yali eteekeddwako ejjinja eddene. Yesu yagamba nti: ‘Muggyeewo ejjinja.’ Maliza yamugamba nti: ‘Kati ateekwa okuba ng’awunya, kubanga waakayita ennaku nnya ng’ali mu ntaana!’ Wadde kyali kityo, baggyawo ejjinja era Yesu n’asaba Katonda ng’agamba nti: ‘Kitange nkwebaza olw’okuba ompulidde. Nkimanyi nti bulijjo ompulira, naye njogedde mu ddoboozi eriwulikika abantu bano bategeere nti ggwe wantuma.’ Oluvannyuma yayogera mu ddoboozi ery’omwanguka nti: “Laazaalo, fuluma!” Ekintu ekyewuunyisa kyabaawo: Laazaalo yava mu ntaana ng’akyazingiriddwako engoye. Yesu yagamba nti: “Mumusumulule, mumuleke agende.”\nBangi ku abo abaalaba ekyamagero ekyo Yesu kye yakola baamukkiririzaamu. Naye abamu ku bo baagenda ne babuulira Abafalisaayo ekyali kibaddewo. Bwe kityo, Abafalisaayo baayagala okutta Laazaalo ne Yesu. Omu ku batume 12 ayitibwa Yuda Isukalyoti, yagenda eri Abafalisaayo mu kyama n’abagamba nti: ‘Munnampa ssente mmeka bwe nnaabayamba okuzuula Yesu?’ Baamusuubiza okumuwa ebitundu bya ffeeza 30, era Yuda yatandika okunoonya engeri y’okuwaayo Yesu eri Abafalisaayo.\n“Katonda ow’amazima ye Katonda atulokola;era Yakuwa Mukama Afuga Byonna atuwonya okufa.”—Zabbuli 68:20\nEbibuuzo: Laazaalo yazuukizibwa atya? Kiki Abafalisaayo kye baayagala okukola oluvannyuma lw’okuwulira nti Yesu yali azuukizza Laazaalo?\nMatayo 26:14-16; Yokaana 11:1-53; 12:10\nObujulizi bwa mirundi ebiri buleetera abo abawakanya Yesu okukkiriza ekyamagero ky’akoze.\nMaliza yayoleka atya okukkiriza okw’amaanyi ne bwe yali ng’akungubaga\nYesu yali ategeeza ki bwe yagamba nti buli amukkiririzaamu “talifa”?\nYesu Anaatera Okukwata Okuyitako Okusembayo\nLwaki tekyewuunyisa nti abakulembeze b’eddiini basalawo okuwa Yuda ebitundu bya ffeeza 30 byennyini okulyamu Yesu olukwe?


Buganda’s Indepence 8 October 1962 – ababaka\nHome Topic Buganda’s Indepence 8 October 1962\nBuganda’s Indepence 8 October 1962\nHome › Forums › Ababaka Discussions for Unity and Peace › Okwekutula N ebyettaka / Land and secession › Buganda’s Indepence 8 October 1962\nAugust 26, 2008 at 2:04 pm #18607\nBuganda’s Independence 8. October 1962\nTwafuna obwetwaaze nga 8 October 1962. Newankubadde obwetwaaze bwaffe babufutyanka, olunaku olwo tulukuze ffe ng’abaganda. Twogere ku betufunye mu kwefuga kwaffe, tulowooze nekubijja mumaaso.\nTulage ensi nti tukuza obwetwaze bwaffe nga Buganda.\nPlan yange yakukola plakat oba posters nzitimbe wano mukibuga wendi, abaganda bonna abali wano bazukuke.\nNjagala n’okukola bu pamphlets nga bulaga Buganda nsi ki era esangibwa wa. Njagala nokussaamu ebizibu Buganda Kingdom bwesanze kasokedde yefuga.\nAugust 27, 2008 at 11:19 am #19464\nSeptember 7, 2008 at 6:14 pm #19549\nAbalina plans eyo ezolunaku lwa Buganda luno zigenda zitya? Nze eno mbadde nsubira nti wano ku Ababaka.com twandibaddewo n’olukungaana, netuteesa wano ku forum, oba netunyumyaamu mu chat room, nga bwetuwulira ekiggunda. Naye Abaganda bategedde batya ekiteeso kino? Mwami Kigongo jangu obeeko kyagamba wano.\nSeptember 8, 2008 at 8:45 am #19567\nKiteeso kirungi kino, naye entegeka gyetubadde tutambulirako nga ya chatroom kutandika kukola mu butongole nga Omukutu gwa Abaganda gumaze okutandika okuweereza ennyimba. Abakiise mwongere okuwa amagezi ku kiteeso kino, nga naffe eno bwetulaba bwetwongera okutegeka. Bwetuba abokutuula mu Kanyumizo kwoolwo olwa 8 October, tujja kuba nga tulina okutandika okuyita abantu awo nga 24 September.\nSeptember 8, 2008 at 5:28 pm #19577\nNze ewange ngenda kukokola ekijjulo makeke naye nga yonna mmere nganda gyendizuula mmale ntiimbe ebifananyi ebya bazira baffe byonna byensobola okufuna nsuleko obuyimba obweeka obugendera kumukolo nga Twalaba entiisa , Musenze alanda Eddame lya Chwa nendala ezijjirawo kumukolo , ndage mikwaano gyange ebyafaayo byaffe byonna nga bwebizze nembeera gyetwagala okuberamu nga ABENDA YA NNAKALAAMA\nKiteeso kirungi netusisisnkana mu kanyumizo netumanyangana wamu nokujaguliza awamu\nAWANGAALE SSABASAJJA KABAKA NANTAWETWA MAGULU NYONDO\nOctober 6, 2008 at 11:07 pm #19855\nKyannaku nti nze sisobodde kubaako kyenkola ku lunaku luno, kubanga nkola enkya neggulo. Naye ekirungi, ekitiibwa kya Buganda kyaava dda, era Omulimu gwokukikuuma gwa buli lunaku.\nAwangaale Sabasajja Kabaka Wa Buganda.\nOctober 7, 2008 at 2:18 pm #19873\nYii bannange nga nsanyuse. Nnali simanyi nti eriyo abantu abajjukira okukuza olunaku luno. Nnali siwulirangako okuva mu buto bwange bwonna nga olunaku luno lwogeretwako nti tukungaane. Era Ababaka.com tugyebaze nti wano ku mawanga etuwadde omukisa ogukungaana, ne Katonda yebazibwe eyawa amagezi abayyiiya internet. Yadde nga tutula wano bwetuti, era kikulu nnyo eri buli Muganda yenna. Ne bannanfe abaava mu bulamu abali mu ggulu batutunulako nebamweenya.\nOctober 8, 2008 at 1:55 pm #19883\nNze bwempulidde bwebagaanye Kabaka Waffe okugenda mu bitundu ebimu ebya Buganda, nenteekako akayimba kano, era obwedda kempuliriza nga kekampooya wooya. Naye ekikulu kyendoowoza nze, abagala okugenda e Bunyoro bagende, bave okwaffe. Ffe tetulina gwetukwatira mu Buganda.


Olubereberye 19 LCB - 创世记 19 CCB | Biblica América Latina\nOlubereberye 19 LCB - 创世记 19 CCB\n1Bamalayika ababiri ne batuuka mu Sodomu akawungeezi; Lutti yali atudde mu mulyango gwa Sodomu. Lutti bwe yabalaba n’agolokoka okubasisinkana, n’avuunama, 2 n’agamba nti, “Bakama bange mukyame mu nnyumba y’omuddu wammwe munaabe ku bigere, mbegayiridde n’okusula musule. Munaazuukuka mangu ku makya ne mukwata ekkubo lyammwe.”\n3 Naye n’abawaliriza nnyo; awo ne bakyama ne bajja gy’ali ne bayingira mu nnyumba ye, n’abategekera ekijjulo n’emigaati egitali mizimbulukuse ne balya. 4 Naye nga tebannaba kugenda kwebaka, abasajja ab’omu kibuga, abasajja ba Sodomu, abakulu n’abato, abantu bonna ne beetooloola ennyumba; 5 ne bayita Lutti nga bagamba nti, “Abasajja abazze gy’oli ekiro kino bali ludda wa? Batufulumize twebake nabo.”\n6 Lutti n’afuluma gye bali, n’aggalawo oluggi, 7 n’abagamba nti, “Baganda bange mbasaba temukola kibi kifaanana bwe kityo. 8 Laba, nnina bawala bange embeerera babiri, ka mbabafulumize, mubakole kye mwagala; naye temubaako kye mukola basajja bano, bagenyi bange era nze mbalabirira.” 9 Naye ne bamugamba nti, “Tuviire! Omusajja omugwira ono, ate kati y’atulagira eky’okukola! Nedda, tujja kukukolako n’okusinga abagenyi bo.” Awo ne banyigiriza nnyo Lutti, era kaabula kata bamenye n’oluggi.\n10 Naye abasajja ababiri abaali mu nnyumba ne bagolola emikono gyabwe ne bakwata Lutti ne bamuyingiza mu nnyumba ne baggalawo oluggi. 11 Ne baziba amaaso g’abasajja abaali ebweru ku luggi lw’ennyumba, abato n’abakulu, ne bakoowa nga bawammanta oluggi.\n12 Awo abasajja bali ababiri ne babuuza Lutti nti, “Olina abantu bo abalala wano, batabani bo, oba bakoddomi bo, oba bawala bo, oba omuntu omulala yenna mu kibuga? Bafulumye mu kifo kino; 13 kubanga tuli kumpi okukizikiriza. Kubanga okukaaba olw’abantu baamu eri Mukama kuyitiridde, era Mukama atutumye okukizikiriza.”\n14 Awo Lutti n’afuluma n’ategeeza bakoddomi be abaali ab’okuwasa bawala be ng’agamba nti, “Musituke, muve mu kifo kino, kubanga Mukama ali kumpi kukizikiriza.” Naye yafaanana ng’abalaata eri bakoddomi be. Lutti n’ab’ennyumba ye ne badduka.\n15 Naye obudde bwe bwali bunaatera okukya, bamalayika ne balagira Lutti nga bagamba nti, “Golokoka, otwale mukazi wo ne bawala bo ababiri abali wano muleme okuzikirira ng’ekibuga kibonerezebwa.”\n16 Naye bwe yali akyekunya, abasajja ne bamukwata omukono, n’emikono gya mukazi we, n’emikono gy’abawala be bombi, Mukama ng’abakwatirwa ekisa, ne babafulumya ne babateeka ebweru w’ekibuga. 17 Bwe baabafulumya ne babagamba nti, “Mudduke muwonye obulamu bwammwe, temutunula mabega wadde okuyimirira mu kiwonvu; muddukire ku nsozi, muleme okuzikirizibwa.”\n23 Lutti we yatuukira mu Zowaali enjuba yali evuddeyo, Sodomu ne Ggomola ne bizikirizibwa. 24 Awo Mukama n’atonnyesa ku Sodomu ne Ggomola omuliro n’obuganga okuva mu ggulu; 25 n’azikiriza ebibuga ebyo, n’ekiwonvu kyonna n’abantu bonna abaali mu bibuga, ne buli kintu ekyalimu. 26 Naye mukazi wa Lutti bwe yatunula emabega, n’afuuka empagi ey’omunnyo. 27 Awo ku makya ennyo Ibulayimu n’agenda mu kifo mwe yayimiririra mu maaso ga Mukama; 28 n’atunula wansi okwolekera Sodomu ne Ggomola n’okwolekera ekitundu kyonna eky’olusenyi, n’alaba, era laba, ekitundu kyonna nga kijjudde omukka.\n29 Bwe kityo bwe kyali Katonda bwe yazikiriza ebibuga eby’omu kiwonvu. Katonda n’ajjukira Ibulayimu n’afulumya Lutti ebweru n’amuggya wakati mu kuzikirizibwa, bwe yazikiriza ebibuga Lutti mwe yabeeranga.\n30 Awo Lutti n’ava mu Zowaali, n’abeera mu nsozi wamu ne bawala be, kubanga yatya okubeera mu Zowaali. Ye ne bawala be ne babeera mu mpuku. 31 Olunaku lumu omuwala omukulu n’agamba muto we nti, “Kitaffe akaddiye era tewali na musajja ku nsi ajja kutwagala ng’empisa y’ensi bw’eri. 32 Jjangu tunywese kitaffe omwenge, tulyoke twebake naye, tusobole okufuna ezzadde nga liva mu kitaffe.”\n36 Bwe batyo bawala ba Lutti bombi buli omu n’aba olubuto nga lwa kitaabwe. 37 Omuwala omukulu n’azaala omwana wabulenzi n’amutuuma Mowaabu, ye jjajja w’Abamowaabu abaliwo kaakano. 38 Omuto naye n’azaala omwana mulenzi n’amutuuma Benami, ye yavaamu Abamoni abaliwo ne kaakano.


Bukedde Online - Express eyomba lwa ggoolo ya Vipers\nExpress eyomba lwa ggoolo ya Vipers\nOkello ne Waiswa battunka ku ngule\nExpress 1-1 Vipers\nPaidha 0-2 Mbarara City\nPolice 2-1 Tooro United\nABAWAGIZI ba Express kata bafe obusungu, Tito Okello bwe yateebedde Vipers ggoolo ey'ekyenkanyi ng'ebula eddakiika 7 zokka, omupiira guggwe.\nTtiimu zino zattunse eggulo mu StarTimes Uganda Premier League era Express, ye yasoose okufuna ggoolo ng'eyita mu Tony Odur mu ddakiika eya 31.\nExpress, ejjudde abazannyi abaasalibwako mu ttiimu endala, bazze bawaga okwesasuliza ku Vipers, emu ku ttiimu ezaabajojobya sizoni ewedde kata ekyambye kibasaleko. Nga wayise eddakiika 4 nga Express eteebye, Vipers yafunye peneti kyokka Dan ‘Muzeeyi’ Serunkuuma n’emulema okunywesa.\nNg'ekitundu ekyokubiri kyakaddamu omutendesi wa Vipers, Javier Martinez Espinosa yakoze enkyukakyuka nga mu kya Sserunkuuma yayingizzaamu Okello eyabateebedde ggoolo ng'ebula eddakiika musanvu omupiira okuggwa.\nABAWAGIZI BAaWAKANYIZZA GGOOLO\nKyokka ggoolo Okello gye yateebye, abawagizi abamu baagiwakanyizza nti yabadde akuumye. Bano baasoose kwegugunga okumala akaseera wabula oluvannyuma bazze mu nteeko era omupiira ne gugenda mu maaso.\nSC VILLA Y'ekoobe dde Oluvannyuma lwa Maroons okuwangula Onduparaka, kyalese SC Villa ku ntobo ya ttebo nga mu mipiira 7, tennawangulayo n'ogumu era erina obubonero 3. Maroons, yawezezza obubonero 5, Paidha Black Angels ne Nyamityobora zirina 4 buli emu\nPolice ne Express zisisinkanye mu Uganda Cup\nKCCA FC ewangudde n'essa akazito ku Vipers


Obuzibu bwa Muteesa I Royal University buva ku ki? – Buganda Today\nObuzibu bwa Muteesa I Royal University buva ku ki?\n14th November 2017 bugandatoday luganda, Mengo, news, Opinions\nBya Nyanzi Ssentamu\nOkwerumaluma n’entalo ezitatadde zisusse mu Ssetendekero w’Obwakabaka bwa Buganda erya Muteesa I Royal University. Ssetendekero ono yatandikibwa okuyamba abaana ba Buganda n’abalala okusobola okufuna eby’enjigiriza ebirungi. Bukyanga etandika, entalo teziggwa.\nAbakozi abamu balowooza nti omulimo gwabwe omukulu kugoba bakama baabwe okusingira ddala akulira Ssentendekero (Vice Chancellor). Buli budde bawoza Vice Chancellor alemeddwa. Vice Chancellor omulala bw’ajja ate nga bagamba oli avuddeko abadde mukozi nnyo naye ono bimulamye.\nAbakozi bano oluusi abawagirwa abakulu e Mmengo wamu n’abo abali ku kakiiko ka university akafuzi ab’enoonyeza ebyabwe oba okulwana entalo n’abo beba tebakiriziganya nabo. Abantu bano balowooza nti okumalawo obuzibu bwonna mu Ssetendekero eno balina kwediima. Kyeberabidde nti abayizi bwebatava mu kwekalakaasa, olwo Ssentendekero eba egwa. Abasomesa bwebediima ng’ekibediimya tekiriiwo, baba berabidde endagaano zaabwe. Omusomesa bw’oba owulira nti omulimo gukulemye, lwaki tossaamu empapula n’ogenda ewalala?\nOkugeza, Vice Chancellor aliko kati Pulofeesa Arthur Sserwanga yasanga abakozi bamaze emyezi mukaaga nga tebasasulwa. N’akola kyonna ekisoboka okulaba nti bafuna ssente zaabwe era weetwogerera abasomesa babanja omwezi gumu gwokka. Naye bwebavaawo nti bimulemye. Bimulema bitya nga temubanja? Oba mwe abamulemesa?\nPulofeesa Arthur Sserwanga, Ssenkulu wa Muteesa I Royal University\nEkituufu kiri nti abakozi bangi bali bawandiikibwa mu Ssetendekero era n’ebitongole by’Obwakabaka ebirala si lwakuba nti bali basomye nnyo oba balina obukugu obwamaanyi wabula kubanga baali balina bebamanyi era nti kubanga bagazi ba Ssaabasajja Kabaka ekiyitiridde. Katikkiro Charles Peter Mayiga aze aky’ogera buli lukedde nti ku mulembe guno, okwagala Kabaka nga kye kyokka ky’olina tekimala. Weetaaga okwagala Kabaka naye nga n’obusobozi obulina obusaanidde okubeera mu kifo ekyo.\nSsetendekero bw’eteeka emirimo mu mpapula z’amawulire abakozi basabe ebifo ebisava ng’amyuka akulira yunivasite oba muyite Deputy Vice Chancellor abakozi bangi abakola kati tebasobola kufuna kifo ekyo. Waliwo amateeka agayisibwa ekitongole ekifuga amatendekero aga waggulu gonna mu ggwanga ekya National Council for Higher Education kyegagoberera omuntu okusobola okubeera omumyuka wa akulira Ssettendekero. Naye abakozi bameka kati abali mu Muteesa I ab’egwanyiza agafo agasava ng’ago abalina okukugu?\nAbasomesa tebagaala kola kunonyereeza (research) ne bawandiika ebyo bye banonyereezza kibasoboze okutuuka ku maddaala ag’obwa pulofeesa. Bw’oba towandiika kufulumya bitabo oba empapula ebiraga nti olina amagezi ag’enjawulo g’otaddewo (academic papers in peer reviewed journals), tosobola kufuuka pulofeesa oba kugenda ku ddaala ddala. Abasomesa bameka abakoze kino? Bakola kimu kyakuwandiika zi kiro kitwala omunaku mu kifo ky’okukola ebisobola okubongera mu bukugu.\nPulofeesa Sserwanga yasanga ebizibu bingi mu Ssetendekero eno era okujjako amabanja g’abasomesa, yunivasite yalina amabanja amalala mangi nnyo naye nga kati gasasuddwa. Kino ky’ava ku kuteekawo enkola abayizi mwebayitira nga basasulira ssente mu bbanka. Edda, abayizi ssente bazireetanga mu woofiisi. Olwo abakola mu woofiisi zino nebalyoka bazikozesa nga bwe bagaala.\nEkirala Pulofeesa Sserwanga yateekaawo enkola enungamu yunivasite mw’eyita okugula ebintu oba mu luzungu kyebayita Procurement Policy. Oli kati tamala gasalawo nti tugule kino oba kiri era tukigule kw’ani. Emitendera gino gyamalawo abakozi abali betandikidde bu kkampuni obw’omunsawo okufuna emirimo mu yunivasite.\nOkujjawo enkola eyo abakozi ba yunivasite abamu mwe bafuniranga nga bakozesa ssente nga bwebagaala kye kimu ku bizibu Pulofeesa Sserwanga by’alina. Abakozi bano balowooza nti bw’avaawo olwo enkola enkadde eddamu olwo nebafuna ssente nga bwebagaala.\nEbirungi bingi ebitukiidwako nga Sserwanga ali mu woofiisi omuli n’okuteekawo amasanyalaze g’enjuba (solar power) okukendeeza ku miwendo emingi yunivasite gyeyasasulanga buli mwezi. Omuyizi kati bw’atikkirwa agenda ne bbaluwa ye mu ngalo ku lunaku olwo lwe nyinni. Amatendekero g’ebya sayansi gaafuna ebikozesebwa eby’omulembe ddala wamu n’ebirala bingi.\nTekisaanye kulowoozebwa nti ebizibu bya Ssetendekero ono bigwawo abagikulira ettendekero bwe bagobwa nga tewali nsonga nambulukufu bulungi oba abamu ku batuula ku kakiiko akafuzi (university council) bwebakuma mu bayizi n’abakozi omuliro okwekalakaasa.\nBwetuba twagala Ssetendekero ono akule era avuganye tulina kuleetawo enkola esobozesa ebintu okutambula so si kulwanagana nakukozesa bifo byaffe okukola obukundi. Abaganda basaana bamanye nti abantu bajja kubanenya olw’okusuula ettendekero lino kubanga twagala okuganyulwa ng’abantu okusinga nyaffe Buganda.\nOmuwandiisi mugobelezi w’eby’enjigiriza mu Buganda\nBuganda KingdomMuteesa I Royal UniversityProf Sserwanga Arthur\nPrevious Post:Federo nayo ereetebwe – Ssaabasajja Kabaka\nNext Post:Bugerere requests Kabaka to visit as Mayiga launches Emmwanyi Terimba campaign


EKYOKUZAAWO AMASIRO LUFUUSE LUYIMBA – ababaka\nHome Topic EKYOKUZAAWO AMASIRO LUFUUSE LUYIMBA\nEKYOKUZAAWO AMASIRO LUFUUSE LUYIMBA\nHome › Forums › Meeting Greeting & News Reports › Agafa e Mengo / News from Mengo › EKYOKUZAAWO AMASIRO LUFUUSE LUYIMBA\nTagged: Keflex Low Cost Ellalcorn\nMarch 17, 2012 at 3:43 pm #19034\nAmasiro g’e Kasubi, Emyaka ebiri bukya gaggya tekunnassibwako yadde olumuli olumu!\nAwaali Muzibwazaalampanga bwe wafaanana kati Tebannazimba era Bassekabaka enkuba ebaggweerako.\nENKYA nga March 16, lwe giwera emyaka ebiri bukya Masiro g’e Kasubi gakwata omuliro mu ngeri ey’ekyewuunyo. Amasiro gaakwata omuliro mu kawungeezi ka March 16 2010 naye ne gye buli eno, kalittima eyagookya tazuulibwanga yadde Gavumenti yassaawo akakiiko kalamba kabuulirize!\nEkikulu Poliisi kye yakolawo ye muduumizi waayo, Maj. Gen. Kale Kayihura okukakasa nti Joseph Musoke, omutuuze w’e Makindye Ssaabagabo ye yayokya Amasiro gano. Omusajja ono ye yeetwala ku poliisi ya CPS era n’alagibwa mu lujjudde, wabula oluvannyuma kyazuulwa nti yali mulalu, ate ne mukyala we n’alaga obujulizi obukakasa nti yali tasobola kuba nga ye yayokya Amasiro.\nNa buli kati eyagookya talabibwanga; tewali kikoleddwa kuzzaawo Masiro ago ne lipoota eyava mu kakiiko ka Gavumenti n’aka poliisi tezifulumanga!\nAkakiiko akassibwawo Gavumenti akaali kakulirwa omulamuzi Stephen George Engwau, lipoota yaako kaagikwasa Ministule y’ebyemirimu n’ekikula ky’abantu mu Febraury wa 2011, naye tefulumizibwanga mu butongole, ne be baagiwa batono abamanyi ebigirimu!\nAni atuulidde lipoota eno? Lwaki buli omu atya okugiwaayo? Biki ebyazuulibwa ebifuuse eby’enkiso ng’ate okubuuza abantu kwakolebwa mu lujjudde? Wabula weebuuze nti oluvannyuma lw’emyaka ebiri, lwaki Mmengo eremereddwa okuzzaawo Amasiro? Ssente ezikung’aanyizibwa zidda wa?\nAmasiro nga gaakakwata omuliro, kaweefube yakolebwa okusonda ssente ezinaagazzaawo. Sso Maj. Kakooza Mutale, omuwabuzi wa Pulezidenti yali aleese ekiteeso okukunga Abaganda basombe essubi n’emiti okugazzaawo, kyokka Katikkiro n’agamba nti guno mulembe Mutebi, Amasiro galina okuzimbibwa ku pulaani. Pulaani zo weeziri? Ani azirina? Lwaki tegazimbibwa?\nKatikkiro Ying. J.B Walusimbi yang’ambye nti, gavumenti ya Uganda yawaayo obuwumbi bubiri; abantu n’ebitongole eby’enjawulo ne basonda obukadde 750 ate ekitongole kya UNESCO ne kiwaayo emitwalo 50 egya doola, mu za Uganda 1,240,000,000/-.\n“Tewakyali kyekwaso kya ssente, wabula kati ekisigalidde kutandika mulimu. Wadde nga waliwo abamu abakiraba obubi nga balowooza nti osanga oli awo waliwo ensonga eri emabega eremesezza omulimu guno okugenda mu maaso naye si bwe kiri,” Katikkiro bwe yang’ambye.\nNewankubadde nga ssente zaasondebwa, era nga kyali kyetaagisa obuwumbi bubiri n’ekitundu okuzzaawo Amasiro gano, okugazimba gaafuuka gannyana. Kisoboka okuba ng’enkayaana eziri mu lulyo Olulangira ze zivuddeko omulimu okuzing’ama? Omwaka omulamba Katikkiro gw’amaze bukya atongoza omulimu gw’okuzzaawo Amasiro abadde akola ki?\nMmengo yalonda Jonathan Nsubuga okukuba pulaani y’Amasiro amaggya ate kkampuni ya Omega Construction ekulirwa Pius Mugerwa Mugalaasi y’evunaanyizibwa okugazimba. Naye olaba n’ekikomera kye baali batandise okuzimba kyalemwa okumalirizibwa! Nsubuga yagamba nti Amasiro gaakuzimbibwa mu myezi ebiri gyokka.\nEndagaano y’okuzimba Amasiro gano eri wakati wa gavumenti eya wakati, ey’e Mmengo n’ekitongole kya UNESCO.\nLWAKI AMASIRO TEGAZIMBIBWA?\nKatikkiro Walusimbi agamba nti okutandika okuzimba Amasiro g’e Kasubi kwakubaawo mu April! Wabula weebuuze nti omwaka mulamba bukya atongoza mulimu guno babadde bakola ki?\n“Kituufu omwaka oguwedde natongoza okuzimba Amasiro gano, naye ne wabaawo ensonga z’ebyobuwangwa n’ebintu ebirala ebisaana okwekeenneenyezebwa era bigenda kuggwa tutandike okuzimba,” bwe yagambye. Wabula yagaanyi okwogera ensonga ezibagaana okuzimba Amasiro!\nKyokka ensonda mu Masiro g’e Kasubi zaategeezezza nti waliwo emikolo Abalangira n’Abambejja abava mu Bassekabaka abana abagalamidde e Kasubi, gye balina okukola. “Ekibi nti abamu ku balangira n’Abambejja bano, Mmengo yali yabeesamba, bwe yalabye nga tekisoboka kuzzaawo Masiro nga tebakoze mikolo gino kati ekyateesa nabo naye abamu bakyagaanyi,” bwe yang’ambye.\nEnsonga endala esibye enkalu ky’ekitundu ekimu ku ttaka ly’Amasiro, Mmengo ky’eyagala okukulaakulanya ezimbeko amaduuka n’essundiro ly’amafuta. “Abalangira n’Abambejja kino tebakikkiriza, babuuza nti bo oba abazzukulu baabwe bwe balizaama olwo nga bamenya amaduuka okubaziika?!”\nKatikkiro yeegaanyi enkaayaana mu lulyo Olulangira nti ze ziremesezza okugazimba. Kyokka Abalangira abamu bang’ambye nti Katikkiro tafaayo ku Masiro kubanga si Mulangira!\nAbalala bagamba nti endooliito ne gooziriini ali e Mmengo, eyavaako n’okugoba eyali Nnaalinnya w’Amasiro gano, Beatrice Namikka ye kanaaluzaala. Bano be bagamba nti Nnaalinnya oyo ensonga z’Amasiro yali azifaako nnyo, naye ono aliko tabitwala ng’ekikulu!\nMarch 17, 2012 at 9:28 pm #27764\nBWEGATYO AMASIRO GAFFE BWEMWASALAWO OKUGATUWA\nKyogereko buli lukya Katikkiro ajja nakwewoza kupya , olaba tebaswaala nakutugamba nti bagiwa Unesco oba nokutuwoleza gavumenti nga jobeera Unesco ne gav baaliyo nga baganda bazimba Muzibu ne bifo byonna byebagenze bayonoona ku Buganda ennenne buli omu kubbo basalawo kusokera ku bifo bya buwangwa kutunda nakwonoona ekikolimo kijja kubatambulako ne misaayi gyammwe gyonna nga bwemutasobola kukola bintu bino ku biggya byammwe mulina nokussa ekitiibwa ku byabalala oli aba awulira ngo bwa Kabaka tabwagala so simple abwesonyiwe tewali gwebakaka ku bwagala naye tekitegeeza kusanyaawo buli kimu.\nNe ba Ssekabaka baali basobola bulungi okukwaata Buganda nebagitunda naga balala bonna abomulugube bwebakoze Bonna abantu baffe abawaayo obulamu bwaabwe naye bakuume Obuganda mwe abemitima egyekiwejjere muba mubayisizaamu amaaso nolweekyo temugenda nammwe kuba na mirembe mu Buganda mugenda kumaliriza nebikolimo bye bimu nga bo Obote ba Amin ba M7 kubanga Obuganda bwabasembeza ne basalawo okubusanjaga , nammwe abasazeewo okufuuka ba Yuda ba Buganda peso zemugitunzeemu mujja kuzigulamu bibanja mwe mugenda kwetugira ebikolimo bigenda kubagoberera paka magombe\nMarch 17, 2012 at 9:57 pm #27808\nEno ye bbugwe gyebaali bazimba okwetoloora\nAbantu abo bazibu nnyo basooka kukwaata bantu baali bazimba bbugwe okutangira ettaka lya Masiro okubbibwa ne bekobaana Katikkiro nabe Mengo nebabaletera abatemu ba M7 abasirikale nebabakuba emiggo nebabasiba era nebatakoma awo nebabba ebintu byonna byebaali bakozesa okuzimba Bbugwe okwetolooza Amasiro , kyokka teyalina nansonyi Katikkiro naleeta abaUnesco nabalaga Bbugwe owabazukkulu ba Buganda nabalangira gwebaali bazimba nti ye yeyali amuzimba nti omulimu agutandiseeko .\nBwebatyo bwebabadde babalyaako sente nti muleete tukuume ekifo nebazibawa nebazezibika , balaba tekibamaze ne basala mu ttaka lya Masiro nebatandika okulitunda , bwebalaba kijja kubalemesa ne batekera Amasiro omuliro okujjako nti bwebakola nabo deal balaba nga bajja kubefukira ekyo kyebasaawo okubuliriza nga bijja kuvaayo bibalumirize ,\nMarch 18, 2012 at 4:58 am #27810\nABANTU BATANDIKIRAWO OKUSOMBA EBIKOZESEBWA NAYE BYONNA NBABIREKA NEBIVUNDIRA AWO MPOZZI NGA mUZIBU BAGE\nNDA KUGIZIMBISA MABAATI NGA BWEBAKOZE ENSISIRA ZONNA EZALIYO\nkusumisa mu bika byammwe buli gwemulabye nebwaaba wakika kyammwe ebintu byo buwangwa birimu emitendera .\nMwe musinze okutujuliza Unesco ne M7 , mutubulire eyassa emikono ku bijja byammwe tulyooke tumanye nti Unesco kati evudde kumirimu gyaayo egenda ewamba bifo bya Buwangwa mu nsi .\nMutubulire oba Nyina wa Nabakyaala abangereza bayinza okuwaayo Unesco , lwaaki mwerowooza nti abo mulembe guno mwemusinga ebizibu , kubantu abeerya enkuta naye nebasigaza obuntu bulamu .\nAte ekyokuba nti mukimanyi nti Kabaka tajja kuvaayo ku Radio amenyewo buli kyabulimba kyemwogera mwagufuula omugano , tuwulira ne mikono gyemu forgeringa nga mutunda ebintu bya Buganda byonna byemukolera munzikiza bijjakubalumiriza , aabantu bemwayokera obwemage mulowooza bebaseeyo mirembe mujja kubategeera obukambwe temupapa.Okussa ekitiibwa mu bantu baffe ababa basomose mu Buganda tetukikola lwa kutuwaana naye bwebuntu bulamu lwaaki mulowooza ensonga ya Muzibu egaanye okuva mudiiro , ate kyemwerabira nti olwaaleero otunze ekitali kikyo eyo gyonooba wewogomye gyebajja okukusanga bakubanje ebitali bibyo temwamanya bemwazanyirako , mugenda kufuuka ekyokulabirako .\nMuzze ne plana eyokuzimba olubiri lwaffe ngo buyumba bwomu baracks mukyusizza obuwangwa bwaffe mulowooza abasookawo amabaati baali tebagalaba oba amategula Mufubye nnyo okusanyaawo obwakabaka museewo mwebyemulowooza byemuyinza okugaggawaliramu kyokka nga musinziira ku nsi yaffe mutunda , tunabalaba kale.


Bukedde Online - Liverpool yeesimbye mu by'okukansa Ramsey\nSanchez yejjusa okwegatta ku ManU\nMourinho asonze ku b'okusikira Pogba ku ki...\nKlopp agamba nti yagezaako okukansa Ramsey mu katale akaggwa ne birema\nAaron Ramsey, omuwuwuttanyi wa Arsenal ayinza okwegatta ku Liverpool\nLiverpool eyingidde olwokaano lw’okukansa omuwuwuttanyi wa Arsenal, Aaron Ramsey mu katale ka January.\nKigambibwa nti Arsenal ne Ramsey baalemaganye ku by’endagaano empya era essaawa yonna yandyegatta ku ttiimu endala.\nEndagaano y’omuzannyi ono, akyasinze okulwa mu Arsenal ku bazannyi abaliwo, eggwaako ku nkomerero ya sizoni eno era agava mu nkambi ye gagamba nti ajja kuba musanyufu nnyo singa aneegatta ku Jurgen Klopp.\nWaliwo ebigambibwa nti mu katale k’abazannyi akayise, Klopp yagezaako okukansa Ramsey, enzaalwa ya Wales kyokka ne bigaana era singa wanaabaao omukisa mu katale ka January, waakuddamu okugezaako okumukansa.\nManU ne Juventus nazo zaagala omuzannyi y’omu era zaakugezaako okumukansa mu katale ka January oba okumulindanga sizoni eweddeko zimutwale ku bwereere.\nRamsey, yazannye omupiira gwa Watford ku Lwomukaaga kyokka n’aggyibwayo oluvannyuma lw’omutindo gwe okugaana okummuka era waliwo amawulire agaategeezezza nti yagaanyi okukwata Emery mu ngalo ng’amukozeeko sabusityuti.\nEmery nga yaakajja mu Arsenal, yategeeza nti Ramsey ye muzannyi gw’ayagala okuzimbirako ttiimu kyokka ebintu byakyuka era Emery agamba nti abazannyi bonna mu ttiimu ye benkana omugaso.\nObuwanguzi ku Watford obwa (2-0), bwatutte Arsenal mu kyokutaano ku bubonero 15 mu mipiira musanvu.\nAbasaabaze bagudde ku kabenje e Lugazi\nMmotoka ya poliisi esse omuntu n'eziba oluguudo


NEWANKUBADDE nga waabaddewo okujaganya kwa maanyi olw’ebigezo by’abayizi 695,804 ebyafulumizibwa ku Lwokutaano lwa wiiki ewedde, naye waliwo ne be byalese nga bennyise emitima bangi ddala omuli abasoba mu 60,000 abaabigwiridde ddala era abeetaaga okuddamu, ate n’abalala abasoba mu 50,000 abataafunye bifo mu masomero ga sekendule.\nOmuwendo gw’abayizi abaagudde gweyongeredde ddala okuva ku bayizi 56,105 mu mwaka gwa 2018 okudda ku 66,152. UNEB eraze ebyesudde abayizi bano, amasomero n’abasomesa bye beetaaga okulongoosa omuli n’obunafu obutali bumu mu kuddamu ebigezo obwalagiddwa ne bukosa n’empita y’abaana.\nObutategeera kibuuzo Mu kugolola ebigezo by’abayizi eby’ekibiina ekyomusanvu, empapula z’abayizi abamu naddala mu ssomo lya SST, kyazuulibwa nga bano mu kifo ky’okuddamu ebibuuzo ebyali bibabuuziddwa, ate baasalangawo kujjuzaamu nga balaga nti ekibuuzo ekibabuuziddwa si kituufu. Kino kyabadde kiraga nti abayizi bano tebateekebwateekebwa kimala.\nOkulemererwa kw’abayizi okweyambisa amagezi ag’omukibiina mu bintu ebya bulijjo Rose Mukasa Nabukenya akola ku by’ebibuuzo bya pulayimale mu UNEB yannyonnyodde nti kino kyeyolekedde nnyo mu kuddamu ebibuuzo ebibeetaagisa okukozesa amagezi ge babeera bafunye mu kibiina oba ebyo bye babasomesezza okugakwataganya mu mbeera eya bulijjo eba ebabuuziddwa mu kibuuzo. Bangi baalemeddwa okutaputa ebibuuzo mu butuufu bwabyo.\nKino kyasinze kibakosa mu kuddamu ebibuuzo by’Okubala n’Olunegereza. Okukusuwaza embuuza y’ebibuuzo Nabukenya agamba nti olwokuba abasomesa beemalira mu kusomesa abayizi okukusuwaza n’okukwata emiwendo mu ssomo ly’Okubala, ekibuuzo kye kimu bw’okizza mu bigambo oba emboozi, bangi kyabalemye okutaputa nti kye kibuuzo kye kimu kye bamanyi mu miwendo.\nOkugeza omwana amanyi nti 5 x 5 = 25 bw’omugamba nti Mukasa yatambula mu maka ataano (5) nga mu buli maka bamuwaamu ente ttaano. Mukasa yafuna ente mmeka? Kino abayizi bangi baabadde tebasobola kukitaputa nti kye kimu ne 5 x 5.\nOmusango baagutadde ku basomesa nti be baamanyiiza abayizi ensengeka y’ebibuuzo emu kale ng’ekibuuzo olukyukamu ng’olwo abayizi bakiraba nga ekipya nga n’abamu bagamba nti tekiriiyo.\nYakkaatiriza obwetaavu bw’okusomesa abayizi mu ngeri ezisukka mu emu ekiyamba okuzimba obuyiiya mu bayizi n’okubateekerateekera enkyukakyuka mu bigezo.\nAbayizi okukusuwaza ebibasomeseddwa Okusinziira ku ngeri abayizi gye bazzeemu ebibuuzo, Nabukenya agamba nti abasomesa abasinga bwe bamala okusomesa, tebawa bayizi mukisa guteeka ebyo bye basomye mu mbeera eza bulijjo ekiremesa abayizi bano okutegeera bye babeera basomeseddwa era ng’eno y’ensonga lwaki ekibuuzo kye kimu kibabuuzibwa mu ngeri ez’enjawulo kyokka ne balemererwa okukiddamu.\nYawadde abasomesa amagezi nti buli luvannyuma lw’okusomesa omuyizi, omusomesa yandifuddeyo okuwa omwana omukisa okuteeka by’asomeseddwa mu nkola nga yeeyambisa ebimwetoolodde kimuyambe okukitegeerera ddala aleme kukyerabira. Okulemwa okutegeera kye basomye Abayizi bangi mu kifo ky’okuddamu ekibuuzo nga bw’akitegedde akiddamu nga omusomesa we bwe yamutendeka.\nWaliwo obwetaavu bw’okuyamba abayizi okusoma okutegeera n’okunnyonnyola kye basomye. Kino agamba nti kyeyolekedde nyo mu bayizi bano okulemererwa okunnyonnyola ebyo bye batapuse mu bibuuzo ebibabuuziddwa mu ngeri gye babeera bategeddemu ekibuuzo era nga kino kyalemesezza bangi okuwa ebyokuddamu ebituufu.\nYagambye nti abayizi bangi tebaweebwa mukisa kusoma kusukka ku musomesa by’abeera abawadde ekintu ekiremesa obwongo bwabwe okugaziwa wamu n’okubeera abayiiya mu kuddamu ebibuuzo


Bukedde Online - MC Ronnie awangudde engule e Sausi ne yeewaana\nMC Ronnie awangudde engule e Sausi ne yeewaana\nEmmotoka baagifuula waya!\nEkkooti ya Mr. Raa enyiiza 'abasika'\nAdded 16th September 2016\nMc Ronnie Ndawula yewaanye oluvannyuma lw’okuwangula engule ya munnamawulire w’omwaka mu mpaka za Starqt Awards ezaategekeddwa aba Starqt Fashions e South Africa.\nMc Ronnie n'engule gye yawangudde\nEmpaka zino zaayindidde ku wooteeri ya Bedford view mu kibuga Johannesburg wiiki ewedde nga zaategekeddwa mwanamuwala kafulu mu kwolesa emisono, Stella Nankya , nannyini kibiina kya Starqt fashion house.\nMC RONNIE ne mukazi we oluvannyuma lw'okuwangula engule\nEmpaka zino zeetabiddwaako n’abavubuka abamansa ssente aba Rich Gang okuli; Ivan Ssemwanga, Meddie Ssentongo n’abalala.\nMc Ronnie Ndawula , akola ne Radio Uganda e South Africa yavuganyizza mu ngule ya Media Personality of the year n’amegga banne okwabadde; Sheila Carol Gashumba, Mokone Kutullo, Rugyendo Arinaitwe, Diouf Issuna ng’ono akola ku MTV Africa ne Flavia Tusiime.\nKyalya akukkulumidde Abasoga obutamuwa kalulu: Asabye Pulezidenti Museveni omulimu\nTaasa Amakaago - Yaaya acankalanyizza abafumbo ne beerangira ebisongovu\nEmikolo n'embaga: Laba ekyabadde ku mbaga y'omugagga Lugobe eyalekawo muwala wa Mutaasa n'awasa Omucootala


Poliisi egaanye Kyagulanyi okugenda n'abantu abangi ku kitebe kya UN, Emukkirizaako 3 bokka - Watchdog Uganda\nPoliisi egaanye Kyagulanyi okugenda n’abantu abangi ku kitebe kya UN, Emukkirizaako 3 bokka\nRobert Kyagulanyi Sentamu akulembera NUP, ne Patrick Onyango omwogezi wa Poliisi mu Kampala ne miriraano\nPOLIISI ye Ggwanga egaanye omukulembeze we Kibiina kya National Unity Platform Hon. Robert Kyagulanyi Sentamu okukungaanya abantu abangi bwanaaba agenda okuwaayo ekiwandiiko kye eky’emulugunya ku biliwo ne byaliwo mu kulonda okuwedde ku kitebe kya mawanga amagatte e Kololo.\nOlunaku lwa mande Kyagulanyi bwe yali ayogerako ne bannamawulire ku kitebe kya NUP e Kamwokya yakunze bannaUganda okumuwerekerako nga atwala ekiwandiiko kino e Kololo, Poliisi kyegamba nti teyinza kumukkiriza kutambula nabantu bangi mu kibuga.\nOmwogeze wa Poliisi mu Kampala ne miriraano Patrick Onyango ategezezza nti bakkiriza nti ddembe lya Hon. Kyagulanyi okukola emirimu mu Ggwanga awatali kukubwa ku mukono, nti kyokka ensonga y’okukungaanya abantu tebajja kigikkiriza mu kibuga wakati.\nAmuwadde amagezi okugenda n’abantu 3 bokka baweyo ekiwandiiko kyabwe eri abakungu ku kitebe kya Mawanga amagatte nga tebataddewo mbeera yakukyankalanya bannaUganda abagenda okuba ku mirimu gyabwe.\nKyagulanyi azze yemulugunya ku byaliwo mu kulonda okuwedde omuli obubbi bw’obululu, okutulugunya abawagizi be, okukwekengera abalamuzi ne bilala nga kiteberezebwa okuba nti bye bimu ku bigenda okuteekebwa mu mugugu gwe kiwandiiko kyatwalira abakulu ku kitebe kya mawanga amagatte.


Bukedde Online - Omugagga bamuzzizza mu kkooti ku kusaddaaka'Omusumba\nOmugagga bamuzzizza mu kkooti ku kusaddaaka'Omusumba\nKaddu Mukasa bamukutte n'ayimbulwa mu ttumbi\nSsonko (ku kkono), Ssemanda, Muganga, Nyenje ne Tebitendwa mu kkooti.\nOMULAMUZI wa Kkooti Enkulu e Mubende, Joseph Mulangira, ayongezzaayo omusango oguvunaanibwa omugagga Richard Ssonko ne banne bana ogw’okusaddaka omwana ne bamusuula mu kaabuyonjo.\nOmulamuzi Mulangira okwongezaayo omusango kiddiridde balooya b'abawawaabirwa obutalabikako mu kkooti ate ne batawa nsonga lwaki tebazze mu kkooti. “Balooya nabategeeza mu budde era ne bankakasa nti bagenda kujja nga May 8, 2018 naye kinneewuunyisa okulaba nga tewali n’omu alabise", Mulangira bwe yategeezezza.\nAbavunaanibwa kuliko; omugagga Richard Ssonko, Veronica Tebitendwa, Paul Muganga, Frank Ssemanda, Hassan Nyenje ate nga ye Musa Ssekiranda yakkiriza omusango era kkooti n’emusalira emyaka 35 mu kkomera e Luzira.\nKigambibwa nti nga June 2, 2015 omugagga Ssonko ne banne baasaddaaka omwana Clive Kisitu owa Samuel Kasolo ne Racheal Kaseegu nga baamuggya mu maka ga bakadde be e Katakala mu ggombolola y'e Busimbi mu disitulikiti y'e Mityana. Ku Lwokubiri kkooti yabadde ya kutandika ku ssaawa 3:00 ku makya wabula n'erwawo nga bwe balinda ku balooya b’oludda oluwawaabirwa ne batalabikako.\nOmuwaabi wa Gavumenti, Joseph Kyomuhendo, yategeezezza omulamuzi nti obutajja bwa balooya kireetedde omusango okukeerewa ate nga bangi abajja mu kkooti bakozesa ssente nnyingi.\nOmulamuzi yayogeddeko n’abavunaanibwa omugagga Ssonko n’asaba omusango gutwalibwe mu Kkooti Enkulu e Kampala n’omulamuzi agulimu akyusibwe. Ye Veronica Tebitendwa yategezezza nti alina ennaku okuba nti omusango gugenda kuweza emyezi 4 nga tawa nga bujulizi olwa balooya be okwebulankanya era nasaba kkooti emuyambe ku nsonga eno.\nOmulamuzi Mulangira yasabye omugagga Ssonko ng’ayita mu balooya be okuwandiika ebbaluwa eraga obutali bumativu bwe olwo kkooti ebitunulemu esalewo. Oluvannyuma omulamuzi Mulangira omusango yagwongeddeyo okutuusa nga June 6 ne 7 ku ssaawa 4:00 ez’oku makya.\nYe Shelin Kasozi okuva mu kitongole kya Kyampisi Child Care Ministries ekirwanyisa ekisaddaaka baana, yategeezezza nti omusango guno bagenda kufaayo okulaba nga guggwa mu bwenkyanya ate mu bwangu. “Kituluma okuba nti ebisigalira by’omwana kati emyaka esatu tebinnaziikibwa era tugenda kulwana okulaba ng'omusango gutambula mu bwangu olwo omugenzi asobole okuziikibwa.” Kasozi bwe yategeezezza.\nStella Nyanzi alemesezza abajulizi ba Gav't okumuwaako obujulizi\nObujulizi mu gwa Stella Nyanzi buwedde\nStella Nyanzi apondoose n'akomawo mu kkooti


Ziizino entalo Nantaba z’azze alwana\nBUKYANGA minisita Aida Nantaba asongebwako kufuuka minisita mu 2012 ebintu tebimubeeredde byangu. Akakiiko ka palamenti akasunsula abaweebwa obwaminisita kasooka kumusimbira kkuuli era kumpi ebintu byatwala emyezi ng'ebiri nga takakasiddwa.\nKino kyaddirira omuntu omu okukawandiikira nti Nantaba ebiwandiiko by'ajja awayo ng'alambika obuyigirize bwe bulimu engeri y'okukontana.\nNg'awamu agamba nti yatuula siniya ey'omukaaga mu 1996 ate awalala nti mu 1998. Ku S4 eyeemulugunya yagamba nti alaga nti yagituula mu 1994 ate awalala mu 1996. Akakiiko kaakakasa obuyigirize nti abulina kyokka ate waddawo okusika omuguwa nga baagala okuddamu okumulemesa nga bamugamba nti alina empisa embi.\nKino kyaggyawo olwa Nantaba okwogera eri abaamawulire n'agamba nti akakiiko kaamulinako ‘akakuku' nga kino abamu bakyesibako nti kyali kiwa abantu ekifaananyi ekibi ku palamenti.\nKigambibwa nti Pulezidenti Museveni yawandiika ebbaluwa ng'agamba palamenti ekkirize Nantaba okuba minisita nga buteerere. Kyokka oluvannyuma akakiiko kano akaali kakubirizibwa omumyuka wa sipiika, Jacoub Oulanyah, kaayisa erinnya lya Nantaba wabula era ne wabaawo abaayagala okusimba ekkuuli nga bagamba nti tekaamuyisa mu mateeka palamenti eya wamu ye yandibadde ekikola oluvannyuma lw'okusika omuguwa okwaliwo. Nantaba yagamba bannamawulire mu kiseera ekyo nti abaali bamulemesa baali bakikola lwa buggya olw'okuba Pulezidenti Museveni yali amukkiririzaamu.\nNg'afuuse minisita wakati wa August 15, 2012 ne June 6, 2016 Nantaba yasanga obuzibu bunene ng'alwanyisa abaali bagobanya abantu ku ttaka naddala e Kayunga. Yalwana nabo entalo nnyingi ng'ezimu zaamutuusa ne mu kkooti era olumu kyategeezebwa nti yalina okufuna omusaala gwa 18,000/- buli mwezi ng'endala zisaliddwaako olw'okuliyirira abaamuwaabira mu misango gy'ettaka.\nMu March 2017, Nantaba nga minisita omubeezi ow'ensonga za tekinogiya yalumiriza eyali omuduumizi wa poliisi Gen. Kale Kayihura nti amutambulirako n'agamba nti mweraliikirivu olw'abaserikale abamulondoola. Mu mboozi ey'akafubo ne Bukedde, Nantaba yagamba nti ensonga yazituusa dda ewa Pulezidenti era y'anaasalawo ekinaasembayo.\nNantaba yagamba nti Kayihura yali yeegasse ku kikoosi kya bannannyini ttaka abaali basengulwa abantu nga bakulemberwa ssentebe wa NRM e Kayunga, Moses Kalangwa. Nantaba yatuuka n'okulangira Kayihura nti alemeddwa okukola ku mivuyo mu poliisi ali ku ye.\nN'awa eky'okulabirako : ‘'Nga October 26, 2015 ku ssaawa 4:00 ez'ekiro DPC w'e Kayunga yaduumira abaserikale bajje bamutuuseeko obulabe Katonda n'azza bibye, kyokka Kayihura talina kye yakola ku muserikale we oyo. Baakuba amasasi mu bawagizi bange, ne bankuba ttiyagaasi ne kaamulali.\nBaali banzise ne ntwalibwa mu ddwaaliro e Nairobi ne mu Amerika. Naloopa mu kitongole ekikwasisa empisa ekya Professional Standards Unit (PSU) ne bakola ne lipoota naye tewali kyakolebwawo. Era mu kunkolako effujjo, yakyogera enfunda eziwera nti atumiddwa mukamaawe'' Kyokka Kayihura yabyegaana n'agamba nti tamanyi Nantaba by'ayogera gy'abiggya.\nKayihura yeerwanako : ‘'Kati mutuuseeko obulabe nkifunemu ki? Naye ddala Nantaba namukola ki? Mpulira agenda atuuza enkiiko ng'anjogerako nti mmulondoola, kati yatuuse n'okundoopa nti nze ndi emabega wa minisita (Persis Namuganza) gwe babadde bayomba naye ebiseera ebyo!" Naye lwaki omukyala ono ampaayiriza?\nBw'aba alina entalo ne Karangwa nga bakaayanira ettaka, ate nze binkwatirako wa? Sirina ttaka Kayunga era sirina ntegeka zisengulayo bantu yadde okubaako gwe mpagira mu basengula ab'ebibanja.\nNze ekyantwala e Kayunga nga bakaayanira ettaka, kwali kuzzaayo butebenkevu nga Poliisi. Era ekyo nakikolera ddala ne Pulezidenti akimanyi. Kati bw'aba anninako obuzibu obulala, abwanjule mu mitendera emituufu nga minisita alina obuvunaanyizibwa'' Kayihura bwatyo bwe yagamba ng'akyali muduumizi wa poliisi.\nOluvannyuma lw'okuwangula obubaka bwa palamenti okukiikirira disitulikiti y'e Kayunga ku tikiti ya NRM mu 2011 teyasobola kuddamu kuyita mu kamyufu ka kibiina. Era mu 2016 yeesimbawo ku lulwe n'awangulira ku bululu 86,057 ng'ate Juliet Nalunga owa NRM yafuna 13,184.\nYaddamu okuweebwa obwaminisita bw'eggwanga obw'ensonga za tekinologiya kyokka olutalo olulala ne lukoleera ne minisita Persis Namugamza eyamuddira mu bigere mu minisitule y'ettaka.\nKu minisita Persis Namuganza, Nantaba yagamba nti : ‘' Oyo minisita Namuganza aliko abamusindika okunsoomooza naye tajja kunsobola'.' N'agamba Namuganza nti ebintu by'ayingiramu eby'ettaka ly'e Kayunga tabisobola abirekere ye akiikirira abantu baayo.\nBatandika okuwanyisiganya ebisongovu ne Namuganza okumala akabanga. Nantaba agamba yakola lipooti n'agiwa Pulezidenti ku ngeri abantu gye babundabundamu ku ttaka. Mu lipooti gye yawa Pulezidenti, Nantaba yagamba nti obwavu bwali bweyongedde ng'abantu babundabunda tebakyasobola kulima mmere.


Bukedde Online - Abadde acanga abasajja babiri bamutwalidde ku mudumu gwa mmundu!\nTewali ajja kukutula mu Uganda - Museveni\nMATIYA yasoose kukwata ku mutwe nga bimusobedde! Olwo yabadde alondodde mukazi we Allen Kamaali n’amusanga mu muzigo e Kinaawa - Nsangi ng’ali mu buliri n’omusajja omulala.\nAllen ng’atwalibwa ku poliisi\nMu kulondoola omukyala, Matiya Ssentongo yasimbudde Nalukolongo w’abeera n’akwatagana ne poliisi y’e Nateete ne balumba Kinaawa gye yabadde ateebereza mukazi we.\nMatiya yalumirizza mukazi we nga bw’aludde ng’abacanga n’omusajja omulala Ambrose Kimbowa.\nMatiya ne Kimbowa baalidde matereke nga Matiya agamba nti, “Omukazi ono wange, nnayanjulwa mu bazadde n’ebbaluwa nzirina era kati ggwe musiguze”.\nKyokka ne Kimbowa yazzizza omuliro nti, “Okwanjula ssi nsonga naye omukazi gw’onsanze naye mmulinamu omwana era twagalana.” Baalinze ekigambo ekiva mu Allen era nga n’okukimba akimba yayogedde mpolampola nti:\nMatiya oyo gwe mulaba nnamukoowa era ne nkimutegeeza; simanyi lwaki annemerako ate nga twakkaanyizza buli omu alekere munne emirembe. Nkyali muwala muto, Matiya leka kunzitira ffuuca…..(future ekitegeeza ebiseera eby’omu maaso). Allen wa myaka 22 ate Matiya alina 36.\nAllen yagambye nti okwanjula Matiya mu bakadde yakikola lwa butaagaane kubanga yali afunye olubuto ate nga tayagala kuzaalira ku luggya.\nYakimutegeezezza nti n’omwana gw’abadde alowooza nti wuwe, wa Kimbowa era abaleke mu ddembe. We baayanjulira nga February 28, 2015, Kimbowa yali agenze ku kyeyo era olwakomyewo ne battukiza omukwano ne Allen ekyatabudde Matiya n’atwala n’omusango ku poliisi y’e Nateete ku fayiro SD 53/23/ 02/ 2016 ng’alumiriza Allen okumutiisatiisa okumutta nga yeekobaanye n’omusiguze Kimbowa.\nMATIYA AYAGALA BAMULIYIRIRE OBUKADDE 20\nObugulumbo wakati wa Matiya ne Allen bubadde buludde era ku Lwomukaaga baalabikidde ku pulogulaamu ya Bukedde TV eya Taasa Amakaago ng’abazadde bagezaako okubatabaganya kyokka ne birema.\nMu busungu, Matiya yabadde ategeezezza bazadde ba Allen nti omukazi amumaze wabula n’awabulwa nti bwe bababuulirira Allen n’aleka Kimbowa basobola okudding’ana. Allen yabadde yeegaanye eky’okuddira Kimbowa nti abeera amusisinkana nga taata wa mwana ekyawalirizza Matiya okubalondoola eggulo n’abakwatira mu gumu ku mizigo gya Kibombo we bapangisa.\nMatiya yagambye nti oluvannyuma lw’abazadde ba Allen okuwagira omusiguze, kati ayagala bamuliyirire obukadde 20 ze yakozesa mu kwanjula.\nAyagala Kimbowa amuliyirire ne ssente z’asaasaanyirizza ku mwana kubanga abadde akikola ng’alowooza wuwe kubanga yamutuuma n’amannya n’okumubatiza ng’alowooza afunye omusika.\nMatiya yawa omwana erinnya Francis Ssegawa Mukisa kyokka ne Kimbowa naye n’amutuuma erinnya Adrian Malunda.\nKyokka Allen yagambye nti nga baakeefuna ne Matiya, yakimutegeerezaawo nti ali lubuto era n’amuwasa ng’akimanyi nti lwa musajja mulala.\nOkumwanguyiza ku by’okwanjula nti omukazi ye yafuna ne ssente ezaakola ku by’okwanjula n’okusasula omutwalo n’aziwa Matiya era talina ky’abanja.\nAllen ne Matiya lwe baabatiza omwana\nPaul Kamaali e Mutundwe Kisigula nga ye taata w’omuwala yagambye nti ekigendererwa kya Matiya tekikyali kya kutaasa bufumbo wabula kufuna ssente kubanga akimanyi nti bazadde b’omuwala beesobola mu by’ensimbi.\nKimbowa yagambye nti yeewuunyizza poliisi okumukonkona ku ssaawa 8:00 ez’ekiro ekyakeesezza eggulo ng’emugamba nti ali ne mukaamusajja ate ng’omukazi gwe bamuvunaana akimanyi nti wuwe era bamaze mu bufumbo emyaka ebiri ne bafuniramu omwana omu.\nKyokka wadde Kimbowa yeewozezzaako, poliisi yamukutte ne Allen n’ebaggalira. Atwala poliisi y’e Nateete, Joseph Nsabimaana yagambye nti oluvannyuma lw’okwetegereza ensonga, yasazeewo bombi bayimbulwe ku kakalu ka poliisi kyokka baakusigala nga beeyanjula ku poliisi ku misango gy’obusiguze n’okutiisatiisa okutuusa obulabe ku Matiya.\nWabula ne Allen yalumirizza Matiya okumutiisatiisa okumukuba amasasi oba okumuyiira asidi amwonoone feesi.\nLaba wano vidiyo nga bwe byabadde\nSlick Stuart ne DJ Roja bogedde ebibafudde ba Dj ab'enjawuulo.\nKJT bagisandabulidde omwayo\nBeekyaye ne basaba ttiimu yaabwe eve mu mpaka\nEya Lweza etimpudde Express ento 4-0


Bukedde Online - MUHANGI: Ab'emmotoka abalekedde eddibu\nMUHANGI: Ab'emmotoka abalekedde eddibu\nRonald Ssebuguzi awonye okugwa mu masiga...\nCHARLES Muhangi y’omu ku bannabyamizannyo abaali abettutumu ennyo mu myaka gy’e 90. Yali muvuzi wa mmotoka za mpaka kyokka nga n’omupiira agwenyigiramu nnyo. Eggulo (Lwakuna) yasangiddwa mu nnyumba ng’afudde.\nMuhangi lwe yasemba okulabikako mu mmotoka z’empaka. Baali batongoza mpaka z’e Mbarara omwaka guno. Ku kkono ye David Bitalo ne Hamid Gombe.\nTukukubidde ttooci mu ngeri gye yeenyigira mu mizannyo era lwaki agenda kujjukirwa.\nYe ya tandika Horizon FC Mu 1999 yatandikawo kiraabu y’omupiira eya Horizon ng’eno yali eva Kabale.\nMu 2000, ttiimu eyo yazannya empaka za Mini- League n’ekuba Kinyara (2-0) okwesogga ‘Super’ ya 2001. Kyokka mu ‘Super’ teyawangaalayo kuba baagisalako nga sizoni eweddeko.\nOkusinziira ku Charles Ayeikho eyatendekako Horizon ng’ekyali wansi wa Muhangi, okusalawo kwa FUFA kwaleetera Muhangi okuva mu mupiira n’asuulawo ttiimu.\nEyali maneja wa ttiimu eno, Khalid Ratif yakaligibwa FUFA oluvannyuma lw’ebyagambibwa nti yakuma mu bawagizi omuliro ne balwana, bwe baali bazannya ne KBC, ng’entabwe eva ku ddiifiri kugaba ggoolo nfu.\nKhalid baamukaliga obulamu bwe bwonna nga tazzeemu kwesembereza mupiira era kino ne Muhangi kyamugoba ku mupiira n’asigala mu bizinensi ze.\nWabula mu 2008, FUFA yeefukulula n’eggya ku Khalid ekkoligo era Horizon n’ezzibwawo wabula nga Muhangi tagiriiko era omwaka ogwo yaddamu n’egwa nga n’okutuusa kati teddanga ngulu.\nHorizon ya Muhangi ejjukirwako okuleeta abazannyi omwali; Joseph Kabagambe, Geoffrey Sserunkuuma, Ben Kalama, Dickson Hatihayire n'abalala.\nYe ya sooka okuleeta Subaru mu mmotoka z’empaka Ng’omuzannyo gwa mmotoka gukula, abavuzi baatandika okuyingiza emmotoka ez’amaanyi. Bangi baalinga bavuga emmotoka ekika kya Toyota Celica, Levin, Supra n’endala, wabula bwe baatandika okuleeta ez’amaanyi, Muhangi ye Munnayuganda eyasooka okugula mmotoka ekika kya Subaru Impreza N10.\nEmmotoka eno gye yawanguliramu engule ya Afrika mu 1999 era baagikazaako erya ‘Yellow Bird’ wabula nga ye yagyetuumira ‘Ekitaguriiro’.\nYagigula mu 1998 okuva mu Scotland. Erinnya ‘Ekitaguriiro’ kwe lya va Bwe yali ayogerako ne Bukedde, Muhangi yagamba nti, “Ekitaguriiro mazina ga kinnansi abantu okuva mu bitundu by’e Kigezi - Ankole ge bazina naddala nga basanyuse.\nSubaru Impreza N10 (Ekitaguriiro), Muhangi mwe yakolera ebyafaayo.\nBuli lwe nnayisanga emmotoka ku bawagizi nga mbaleka basanyufu era bwe nanoonya erinnya ery’enjawulo ku balala, ne ndaba ng’eryo lye lisaana okukozesa.” Afudde ne likodi mu mmotoka z’empaka Muhangi ye Munnayuganda eyasooka okuwangula engule ya Afrika (ARC) mu 1999.\nN’okutuusa kati tewali Munnayuganda yali azzeemu kuwangula ngule eno. Jas Mangat yagyesimbamu mu 2013 wabula ekintu kyamuyiikako mu mpaka ezaali zisembayo (zaali mu Madagascar) teyazimalaako era omwaka ogwo Omuzambia Jassy Singh yagiwangula ku bubonero 106. Mangat yamalira mu kyakubiri n’obubonero 83.\nYagaanako okuvuga empaka Mu 2005, Ponsiano Lwakataka bwe yali atwala engule ye ey’eggwanga (NRC) eyasooka, Muhangi ng’ali n’abavuzi abalala okwali; Chipper Adams, Moses Lumala, Riyaz Kurji ne Charlie Lubega, baagaana okwetaba mu mpaka ezaali ziggalawo kalenda.\nEntabwe yava ku kufa kwa Abed Musa eyali asomera Charlie Lubega maapu. Abavuzi baateesa baleme kuvuga basooke baziike munnaabwe kyokka abamu ne bagaana ate ne FMU (ekibiina ekiddukanya omuzannyo guno) n’egaana okwongezaayo empaka.\nRiyaz ye yali agenda okuwangula engule eno era yali agyetaaga kuba yali ayagala obubonero 10 bwokka. Lwakataka ye yafuna mu butavuga bwa bano kuba yeegatta n’abavuzi abato ne bavuga empaka ezo ze yawangula n’engule n’agitwala.


Bukedde Online - Babakwasizza emirambo gy’abaafiiriddemu kizimbe\nOwooluganda lwa Oburu eyafiiridde mu kizimbe ng’ayaziirana.\nRONALD Okoth kaawonawo ku bantu omukaaga abaafiiridde mu kizimbe ettaka bwe lyababuutikidde nga bazimba alojja engeri gye yasimattuse bwati. “Twayingidde okuzimba wansi mu ‘go down’ ku makya era twabadde tukyakola nga n’emboozi egudde amakerenda, ettaka ne libumbulukuka omulundi gumu ne litubuutikira.\nAbamu omulimu baabadde baakagutandika nga bategeka madaala ag’okulinnyako okuzimba. Ettaka bwe lyayiise, we nabadde waabadde wagulumivu kirabika kye kyannyambye kubanga nazzeemu okutegeera nga ndaba abantu bakuhhaanye.\nSimanyi ngeri gye nasobodde kusimattuka kyokka emiti gyanguddeko ate ekitundu ekya wansi nakyo ng'ettaka likibisse.\nAbadduukirize abazze okutaasa baagisaze ne bataasa obulamu bwange. Wansi mu kizimbe twabaddeyo abantu nga 30 era oluvannyuma lw’ettaka obumbulukuka abasinga baayambaganye ne bavaayo ate abalala abadduukirize be babasise mu ttaka ne batwalibwa mu ddwaaliro”, Okoth bwe yategeezezza.\nAgamba nti ku kizimbe kino babadde baakafunako omulimu nga babadde baakakolako ennaku bbiri zokka, n’ategeeza nti mukwano gwe Joseph Oburu eyafiiriddemu abadde yaakava e Tororo nga mu Kampala yatuuka ku Mmande. Ku Lwokuna abooluganda lw’abantu abaafiiridde mu kizimbe kino lwe baabakwasizza emirambo gy’abantu baabwe ku ggwanika e Mulago.\nEmbeera yabadde ya maziga na biwoobe ng’abehhanda bazze ku ggwanika poliisi gye yabadde etutte emirambo era abasinga obwedda bakaaba balaajana olw’emyaka emimpi abaana b’abagenzi gye balina.\nAbooluganda baasinze kunenya bannannyini mulimu guno nti enkuba erudde ng’etonnya n’ennyikiza ettaka ne balemwa okuzimba amayinja ku bbali w’ekizimbe ne bakkiriza abazimbi okukka wansi bagende mu maaso n’okuzimba kye bagamba nti kyabadde kikyamu.\nAbasinga ku bagenzi babadde basibuka Tororo. Emirambo gy’abagenzi bagitisse ku mmotoka ne bagitwala e Tororo okuziika. Abooluganda abamu baategeezezza nti amawulire g’okufa kw’abantu baabwe baagafunidde ku leediyo ne ttivvi n’abalala ne bagamba nti, abadduukirize abagudde ku masimu g’abagenzi be baabakubidde essimu okubabikira.\nAbaafudde kuliko; Martine Owol, James Ocho, Nicholas Ocheng, Robert Oketch, Etiang Okongo ne Joseph Oburu, nga bano baggyiddwaayo poliisi ezikiriza omuliro eyakulembeddwaamu Hassan Kahinda amyuka dayirekita w’ekitongole ekizikiriza omuliro n’okudduukirira ababeera bagudde ku bibamba.\nKahinda yategeezezza nti, poliisi tennaba kukakasa kyavuddeko ttaka kubumbulukuka n’asuubiza nti, abaserikale abakugu bagenda kunoonyereza ekyavuddeko ettaka okutta abantu. Abaasimattuse kuliko; Ronald Okoth omutuuze mu Mulimira zooni e Kamwokya n’abalala abataafunise mannya.\nBAWADDEYO BUKADDE OKUZIIKA\nOluvannyuma lw’akabenje kano, bannannyini kizimbe omwafiiridde abantu bano omukaaga, baagenze ku ggwanika e Mulago ne boogereganya ne ffamire z’abagenzi okulaba bwe batambuza emirambo n’okukola ku kuziika. Buli ffamire y’omugenzi baagiwadde ssente 2,500,000/- okukola ku by’okuziika byonna.\nFfamire ezimu ssente zino tezaabasanyusizza nti, abamu ku bagenzi babadde empagi luwaga mu ffamire zaabwe era okufa kwabwe balese eddibu ddene mu bulamu bwa ffamire zino obw’omu maaso.\nOmuliro gusanyizzaawo bya bukadde e Wantoni - Mukono\nMmengo egenda kufuuza ebyapa by'ettaka lya Buganda